**ΟΔΗΓΟΣ ΕΚΠΑΙΔΕΥΤΙΚΟΥ ΓΙΑ ΤΟ ΜΑΘΗΜΑ**

**«ΘΕΜΑΤΑ από ΤΗΝ ΑΓΙΑ ΓΡΑΦΗ»**

**Α’ ΓΥΜΝΑΣΙΟΥ ΕΚΚΛΗΣΙΑΣΤΙΚΗΣ ΕΚΠΑΙΔΕΥΣΗΣ**

Συντακτική Ομάδα:

**Σωτήριος Δεσπότης / Νικόλαος Παύλου / Αθανάσιος Στογιαννίδης**

|  |
| --- |
| **Α. γενικεσ θεολογικεσ επισημανσεισ** |

Με το παρόν εγχειρίδιο απευθυνόμαστε σε παιδιά εφήβους που θα εντρυφήσουν σε βιβλικές περικοπές στο πλαίσιο της Εκκλησιαστικής Εκπαίδευσης. Είναι γνωστό ότι είσοδος στην ήβη είναι τόσο συγκλονιστική - «κοσμογονική» εμπειρία για την ανθρώπινη ύπαρξη, ώστε εορταζόταν επί αιώνες σχεδόν σε όλους τους πολιτισμούς με διαβατήριες τελετές (Rites of Passage. πρβλ. Λκ. 2, 41 – 52: «Δωδεκαετής Ιησούς»). Μόλις «ενηλικιωθεί» το παιδί, ο Θεός των παιδικών χρόνων αποδομείται και «εξοστρακίζεται» στο επέκεινα (Δεϊσμός) με όλα τα μυθικά αξεσουάρ του (τον «Αη Βασίλη»), καθώς αμφισβητούνται και οι «αυθεντίες» γονείς. Σε αυτή τη φάση πρωταγωνιστεί η αναζήτηση ταυτότητας κατεξοχήν μέσω της συντροφιάς – «παρέας» και «ηρώων - καθρεφτών».

Γι’ αυτό το σκοπό και επιλέξαμε την έννοια της *Εξόδου* ως συνεκτικό ιστό και των 24 ενοτήτων. Επίσης, συνειδητά, μεγάλο μέρος του βιβλίου αντλεί το υλικό του από την Παλαιά Διαθήκη, η οποία ιδιαιτέρως σήμερα από κάποιους δυσφημείται ως *Εβραϊκή Βίβλος*. Είναι όμως απολύτως επίκαιρη κατεξοχήν σήμερα, καθώς παρατηρείται η αναβίωση της ειδωλολατρίας και στον λεγόμενο Χριστιανικό κόσμο. Αυτή ακριβώς η Βίβλος, η οποία ταυτίζεται με τις Γραφές της Πρώτης Εκκλησίας, ερμηνευόμενη προφητικά και όχι νομικά, προσφέρει στους εφήβους τους ήρωες - «αγίους», με τους οποίους μπορούν κάλλιστα να ταυτιστούν, καθώς δεν αποσιωπώνται οι πτώσεις τους ή η διαμαρτυρία τους προς τον Κύριο. Πολλές βιβλικές αφηγήσεις είναι γνωστές στις μαθήτριες και τους μαθητές ήδη από την Γ’ Δημοτικού (βλ. Κατάλογο στον Οδηγό Εκπαιδευτικού Δημοτικού και Γυμνασίου σελ. 89 κε.), ενώ ταυτόχρονα στην Α’ Γυμνασίου διανέμεται ο «Φάκελος Μαθήματος» με θέμα «Πορεία και Ανάπτυξη». Επιλέξαμε να ακολουθήσουμε τη σειρά και την αλληλουχία του βιβλικού Κανόνα και «φωτίσουμε» ακόμη και γνωστά γεγονότα της Βίβλου από μια εναλλακτική οπτική, επισημαίνοντας τη «διαδραστικότητα» των δύο Διαθηκών αλλά και των βιβλίων τους. Όπως πραγματικά συμβαίνει και στην Αγία Γραφή, έτσι και στην παρούσα «Βίβλο» ακούγεται η «φωνή» και των γυναικών (όπως της Άγαρ, της Δεββώρας), των δούλων, των «εσκυλμένων και ερριμμένων» (=αποκαμωμένων και εγκαταλελειμμένων. Ματθαίος 9, 36) χωρίς να ωραιοποιούνται «πρόσωπα και πράγματα». Γι΄ αυτό δεν διστάσαμε να εκθέσουμε στην τελευταία ενότητα στους εφήβους μαθητές και την *Αποκάλυψη του Ιωάννη*, ώστε να γίνει συνειδητή η αυθεντική Προοπτική που παρέχει στον Κόσμο και τον άνθρωπο η βιβλική Θεολογία. Έμφαση, επίσης, δώσαμε και στο πώς κυριολεκτικά αναβιώνουν - επικαιροποιούνται τα βιβλικά γεγονότα στη λατρεία (σε αυτή συμπεριλαμβάνουμε και τη Λειτουργία ***πριν*** και ***μετά*** τη θεία Λειτουργία) και άρα τη ζωή του λαού του Θεού, καθώς η Βίβλος απευθύνεται σε μαθητές *εκκλησιαστικής* Εκπαίδευσης. Αφορμές λαμβάνουμε από τη σύγχρονη Τέχνη και την «εικονική» καθημερινότητα, ώστε να μετατρέψουμε το ρηξικέλευθο παρόν της τέταρτης βιομηχανικής – ψηφιακής επανάστασης σε μια Παραβολή της Βασιλείας του Θεού. Εξαιρετικά χρήσιμες ιστοσελίδες με πλούσιο υλικό για τα βιβλικά θέματα είναι οι εξής:

www.otgateway.com

www.ntgateway.com

http://www.torreys.org/bible/ http://www.pbs.org/wgbh/pages/frontline/shows/religion/

Όσον αφορά στη θέση της Αγίας Γραφής στην εκκλησιαστική Παράδοση, είναι απαραίτητες οι εξής διευκρινίσεις:

**1. Λόγος του Θεού και Αγία Γραφή:** Η Αγία Γραφή δεν είναι ο Λόγος του Θεού (όπως διδαχθήκαμε στα Κατηχητικά), αλλά λ**όγος περί** του Λόγου, ο οποίος έλαβε **τη σάρκα της εποχής Του** με όλα τα αδιάβλητα πάθη της χωρίς την αμαρτία. Αυτός, ευρισκόμενος συνεχώς στην αγκαλιά - τον «κόλπο» του, **εξήγησε** (= **απο**κάλυψε Ιω. 1, 18) τον Θεό και τον αποκάλυψε κατεξοχήν ως **Πατέρα** **/ Αββά (= «Μπαμπά»).** Σε κάθε περίπτωση για τη συνάντηση του Λόγου ισχύει το «Ἔρχου και ἴδε» του Φιλίππου προς τον Ναθαναήλ (Ιω. 1, 46) και όχι το «Λάβε και ανάγνωσε», που άκουσε ο ιερός Αυγουστίνος, παρότι δεν μπορούμε να αποκλείσουμε μεθόδους του πώς ενεργεί η Χάρη του Θεού. από τον ίδιο τον Κύριο, ο οποίος δεν άφησε ούτε κείμενα ούτε ιερά λείψανα, η Καινή Διαθήκη (Κ.Δ.) δεν ταυτίζεται με **μία ιερή Βίβλο** με πολλά βιβλία, αλλά με την Ευχαριστία ως ζωντανή αναβίωση (= ζώσα ***ανά***μνηση + ***εν***θύμηση) του αίματος (= της σταυρικής θυσίας) του μονογενούς Θεού. Αυτή η Διαθήκη σύμφωνα με τον Ιερεμία (31, 31 Ο’) συνεπάγεται την εγγραφή της όχι σε πλάκες ή τόμους, αλλά στις καρδιές όσων ανθρώπων βιώνουν **μετα**στροφή ή «επιστροφή» (όπως ονομάζεται η *μετάνοια* βιβλικά). Με τη σειρά της η καινή Διαθήκη προϋποθέτει τη Λειτουργία **πριν** και **μετά** τη Λειτουργία, τη συγΧώρεση / τον νιπτήρα των ποδών του «άλλου» και εν συνεχεία τη μαρτυρία – το μαρτύριο για να σωθεί ο Κόσμος.

**2. Ευχαριστία και Βίβλος:** Επειδή στην Ορθοδοξία εσχάτως δόθηκε μεγάλη έμφαση στην ευχαριστιακή θεολογία χωρίς αντίστοιχο τονισμό της αξίας του Βαπτίσματος, πρέπει να τονιστούν τα εξής για τον συγκεκριμένο ερμηνευτικό «κύκλο»: Βεβαίως η Εκκλησία έζησε με την Ευχαριστία και χωρίς την Κ.Δ., **αλλά ποτέ δεν έζησε χωρίς τις Γραφές, και μάλιστα την Παλαιά** *ή Πρώτη* **Διαθήκη** (η οποία σήμερα ελάχιστα διαβάζεται και κηρύττεται) και ιδίως τους Προφήτες. Χωρίς την ακρόαση των Γραφών / Ευαγγελίων, πολύ εύκολα η **Ευχαριστία** μετατρέπεται σε **«μαγική» τελετή**. Η ενεργητική ακρόαση των Γραφών (< Σοφία Ορθοί! Εἰρήνη πᾶσι – Σαλόμ) διδάσκει την Εκκλησία εκτός των άλλων **τον διάλογο** με *κάθε* άνθρωπο και την **ποικιλία – ποικιλομορφία** στην ενότητα της πίστεως(π.χ. δύο Πάτερ Ημών, τέσσερα Ευαγγέλια). Έτσι διακρίνονται οι παραδόσεις από την Παράδοση.

**3. Εξήγηση και Ερμηνεία (= Κατανόηση)**. Βεβαίως και χωρίς τη λειτουργική εμπειρία, η **Εξήγηση** μέσω της ακρόασης και της μελέτης των βιβλικών κειμένων παραμορφώνεται σε **εισήγηση** δικών μας «μερικών» εποχιακών απόψεων. Το αποτέλεσμα είναι όχι απλώς να μην ανακαλύψουμε τον αυθεντικό Κύριο Ιησού, αλλά να τον πλάθουμε κατ’ εικόνα και καθ’ ομοίωση δική μας, δηλ. να δημιουργήσουμε πάνω Του **ένα δικό μας καθρέφτη**.

4. Συνεπώς η ερμηνεία-κατανόηση δεν είναι ένας μονόδρομος ***προς*** τα κείμενα, **αλλά ένας γόνιμος - μη φαύλος «ερμηνευτικός» κύκλος ή μάλλον πολλοί ομόκεντροι κύκλοι «αλληλόδρασης».** Ο ένας (κύκλος) είναι η *Εκκλησία ως Κοινότητα εν Εξ****όδω*** και η *Βίβλος* («Η Γραφή ερμηνεύεται διά της Εκκλησίας»). Ο δεύτερος ειδικότερος είναι η *ακρόαση της Βίβλου* και η «κοινοβιακή» μετοχή, η αληθινή θεία ***κοινωνία*** στην Ευχαριστία (και όχι ατομική μετάληψη), εφόσον «η Εκκλησία σημαίνεται εν τοις μυστηρίοις» (βλ. σημ. 5). Ο τρίτος (ερμηνευτικός) είναι *ο ακροατής-αναγνώστης* και το *Κείμενο* (αφού πλέον μετά την ανακάλυψης της τυπογραφίας καθένας διαθέτει και ιδιωτικά τη Βίβλο), ενώ και τα κείμενα της Βίβλου βρίσκονται σε διαδραστικότητα μεταξύ τους («η Γραφή ερμηνεύεται διά της Γραφής»)[[1]](#footnote-1). Ο ιστορικός πυρήνας, που ενυπάρχει σε όλα τα βιβλικά έργα, δεν μεταδίδεται από τον συγγραφέα εν είδει ρεπορτάζ, αλλά για να «ζωγραφίσει» τη δυναμική και λυτρωτική Παρουσία του Θεού στην Ιστορία και να προσδώσει ταυτότητα στην Κοινότητα των αγίων, όσων δηλ. έχουν εκλεγεί *από* τον κόσμο, αλλά *χάριν* του κόσμου. Δεν είναι άλλωστε τυχαίο, ότι το μεγαλύτερο μέρος της βιβλικής παλαιοδιαθηκικής γραμματείας διαμορφώνεται κατά και μετά τη Βαβυλώνια αιχμαλωσία, δηλ. στην περίοδο της μεγαλύτερης πολιτικής, κοινωνικής και θρησκευτικής κρίσης του λαού του Θεού.

Κατά την ακρόαση / ανάγνωση της Βίβλου, ελλοχεύει ο κίνδυνος να θεωρήσει κάποιος τα αφήγηματά της ως μινιατούρες χωρίς συνεκτικό ιστό και αλληλουχία· να γίνει αντιληπτή δηλ. ως μία Βιβλιοθήκη με πολλά «ασυνάρτητα» βιβλία. Ως προς το σημείο αυτό, αξίζει να επισημάνουμε τα ακόλουθα:

**1.** Η ίδια η Αγία Γραφή δεν είναι ένα πακέτο 76 ή 79 βιβλίων (χωρισμένο σε δύο ενότητες), που προϋπήρχε της Δημιουργίας και απεστάλη μέσω «αγγέλου» courier στη γη. Είναι μάλλον ένα δέντρο με πολυποίκιλα κλαδιά, το οποίο ρίζωσε **στο πεδίο και κατεξοχήν στην «έρημο» της κοινοβιακής ζώσας εμπειρίας ενός Θεού προσωπικού**[[2]](#footnote-2). Αυτός, ως ο Ων, δεν «κατοικεί» σ’ ένα επέκεινα ως εγγυητής της τάξεως, αλλά διαρκώς (α) ζει – **συν**υπάρχει κατεξοχήν με τους ταπεινούς, περιθωριακούς και καταφρονεμένους σκλάβους, (β) διαλέγεται / συνομιλεί, (γ) και *συμ*πορεύεται προς μια Γη της επαγγελίας **πάντα** μέσω μιας «ερήμου». Ας μην λησμονείται, επίσης, ότι τα πλέον θεολογικά κείμενα της Βίβλου (όπως αυτά που αναφέρονται στη Δημιουργία και Χριστολογία) είναι **ποίηση.**

Συνεπώς το κατεξοχήν μοτίβο, που ως κόκκινη κλωστή διαπερνά το σύνολο των βιβλίων της Αγίας Γραφής, είναι το **Ταξίδι – η Πορεία – η Διάβαση / Υπέρβαση**. Είναι γνωστό το **ταξίδι του Οδυσσέα** στο ομώνυμο δημοφιλές έπος, όπου κυριαρχεί ο νόστος. Ο ήρωας αρνείται ακόμη και την αθανασία, προκειμένου να επιστρέψει στην «Ιθάκη» του, στην αγκαλιά της Πηνελόπης. Ουσιαστικά ολόκληρη η Βίβλος ξεκινά με το ταξίδι του Αβραάμ, ο οποίος στρέφει τα νώτα στους αστέρες (super stars) της πατρικής εστίας. *Μαζί* με τη Σάρρα του, ανοίγεται στο «άγνωστο», το «ξένο», με όπλο την πίστη – αφοσίωση σε έναν προσωπικό Θεό των Πατέρων και Μητέρων. Πρόκειται για την **έξοδο από καθιερωμένους ειδωλοποιημένους θεσμούς**, τον μη ετεροπροσδιορισμό της ταυτότητας του προσώπου από τα δεδομένα - κεκτημένα του παρελθόντος, όπως επί αιώνες ήταν το γένος - η ευγένεια, ο οίκος, η ιδιοκτησία – «γη». Σημειωτέον, ότι Είδωλο είναι οτιδήποτε λατρεύει ο καθένας στην καθημερινότητα εκτός του αληθινού Θεού. Συνεπώς ο Αβραάμ, το «πρότυπο της πίστης – αφοσίωσης», αναλαμβάνει το εξής ρίσκο: προκαλείται να διαμορφώσει την προσωπική ταυτότητά του όχι μέσω της επωνυμίας – του γένους του (ας λάβουμε υπόψη μας ότι αλλάζει όνομα) ή ακόμη και της ανάγνωσης – αποστήθισης ιερών βίβλων, αλλά διά της **εμπειρίας** της **συ**μπόρευσης – συν*όδου* με τον Θεό των Πατέρων και της έκπληξης, όπως ονομάζεται στον Ιώβ.

**Έξοδο** πραγματοποιούν και οι λοιποί Πατριάρχες, ένεκα και των εντάσεων στις οικογενειακές τους σχέσεις. Ως κατεξοχήν **Έξοδος** θεωρείται αυτή του λαού μέσω της *Ερυθράς* Θάλασσας από την χώρα της τυραννίας, την Αίγυπτο που ταυτόχρονα ήταν και κέντρο ευζωίας. Όπως αφηγείται μάλιστα ολόκληρη η Πεντάτευχος (Τορά), ο Ισραήλ, ακριβώς επειδή η μετάβαση από τη σκλαβιά στην ευθύνη της ελευθερίας ποτέ δεν πραγματοποιείται ξαφνικά αλλά σταδιακά, δεν κατευθύνεται στη Γη της Επαγγελίας μέσω της «παραλίας», αλλά του εντατικού (από κάθε άποψη) «φροντιστηρίου» της Ερήμου. Και όταν καταλαμβάνεται η Γη Χαναάν, και «αρπάζεται» από τον Θεό η Βασιλεία (δηλ. χρίζονται βασιλιάδες, κάτι που παραδόξως για τα δεδομένα της Ανατολής δεν ανήκει στο πρωταρχικό θέλημα του Γιαχβέ), συνειδητοποιείται ότι τελικά καμιά «επίγεια» Γη δεν ρέει αυτόματα «μέλι και γάλα». Και πάλι χρειάζεται η Έξοδος του Θεού για να σώσει από τις αβυσσαλέες πτώσεις τους και το λαό και τους βασιλείς του, ακόμη κι αυτούς που «έγραψαν ιστορία» (Δαβίδ, Σολομώντας). Τελικά, ο λαός αναγκάζεται να ζήσει την τραυματική ισοπέδωση των κατεξοχήν συμβόλων του (Ιερουσαλήμ – Ναός) και τη μετανάστευση / εξορία στη Βαβυλώνα / «Βαβέλ». Εκεί μέσω των Προφητών προετοιμάζεται για μια καινούργια Έξοδο σε μια «εναλλακτική Ιερουσαλήμ», που συνδυάζει την καρδιακή λατρεία του Ενός Θεού – Δημιουργού των Πάντων με τη φροντίδα του «άλλου» (της χήρας, του ορφανού, του μετανάστη). Η Σοφιολογική Γραμματεία περιέχει ακριβώς συμβουλές ευτυχίας της ζωής «καθ’ οδόν» (= Παρ+οιμίες), όπου ταυτόχρονα, όπως και στους Ψαλμούς, δεν αποσιωπώνται η ανθρώπινη αμφιβολία (Εκκλησιαστής) και η διαμαρτυρία (Ιώβ).

Τελικά, κατέρχεται στην ανθρώπινη μιζέρια ο ίδιος ο Θεός Λόγος. «Γίνεται σάρκα», πραγματοποιώντας ένα αληθινό «σάλτο μορτάλε», που υπερβαίνει όρια και σύνορα, για να σώσει το πλάσμα Του μέσω του άκρως εξευτελιστικού και επώδυνου Σταυρού και της Ανάστασης. Απαιτεί όμως από τον λαό Του μετά από αυτή την εμπειρία, αντί να αναμένει τους «άλλους» να έλθουν να τον προσκυνήσουν, να εξακτινωθεί εκείνος προς αυτούς. Αυτή η πορεία περιγράφεται στις *Πράξεις των Αποστόλων*, που παραδόξως, όπως και το αρχαιότερο Κατά Μάρκον Ευαγγέλιο αλλά και η θεία Λειτουργία, δεν έχουν Επίλογο, αν και αυτές (οι Πράξεις) μάλλον συγγράφηκαν μετά το μαρτύριο του πρωταγωνιστή τους. Καλείται κάθε «Θεόφιλος», μετά τη μυσταγωγία της ακρόασης και της Ευχαριστίας, να γίνει ο ίδιος «Παύλος» στα «έσχατα της γης και της ύπαρξης» και μέσα από τις προτροπές που δίνει ο ίδιος ο απόστολος των Εθνών μέσω των Γραμμάτων – Επιστολών. Τέλος η Αποκάλυψη του Χριστού (όπως αυτοτιτλοφορείται το βιβλίο) και όχι του Αντιχρίστου, οδηγεί τον ακροατή της στο να βιώσει με όντως *δραματικό* τρόπο, ότι τελικά κυρίαρχος της Ιστορίας δεν είναι το Θηρίο, αλλά το εσφαγμένο Αρνίο, ο Θεάνθρωπος και όχι ο Υπεράνθρωπος. Η (επι)κοινωνία με τον κόσμο *χάριν* της σωτηρίας του, δεν πρέπει να αλλοιώνει την ταυτότητα της Εκκλησίας. Η κατακλείδα της Βίβλου δεν περιγράφει το απόλυτο «μηδέν» ούτε την επιστροφή κάποιου «χαμένου παραδείσου». Μετά από διαδοχικές εξόδους, γιορτάζεται ο Γάμος και η Πόλη η Καινούργια. Στο τέλος της Βίβλου ακούγεται η «φωνή» της διωκόμενης επίγεια Κοινότητας. Εξαγνισμένη, παρά τις εξωτερικές θλίψεις και τις εσωτερικές συγκρούσεις, διαλέγεται με τον Κύριό της και προσεύχεται να πραγματοποιήσει εκείνος τη Μεγάλη Έξοδο ή μάλλον Είσοδο στον Κόσμο: *Έρχου Κύριε!* Προφανώς της ακρόασης ακολουθούσε η Ευχαριστία, η οποία ουσιαστικά συνιστά την αναβίωση των Εξόδων της Βίβλου, «του σταυρού, του τάφου, της τριημέρου αναστάσεως, της εις ουρανού αναβάσεως, της εκ δεξιών καθέδρας, της δευτέρας και ενδόξου πάλιν παρουσίας».

**2.** Βεβαίως και υπάρχει συνεκτικό ιστός στα πολυποίκιλα βιβλία της Αγίας Γραφής, επειδή διά του Αγίου Πνεύματος σε όλη την ιστορία της θείας Οικονομίας, συνΟμιλεί **το ίδιο Πρόσωπο** με το πλάσμα Του «που μονίμως παίζει μαζί Του κρυφτό». Εκείνος, που αποκαλύπτεται ασάρκως στην Π.Δ. και σαρκωμένος στην Κ.Δ., είναι ο Ι. Χριστός, ο Νυμφίος της Εκκλησίας, που είναι και ο Κριτής.

Καταρχάς, όπως αποδεικνύει και η πολυσήμαντη Σκηνή της **Μεταμόρφωσης του Κυρίου** ανάμεσα στον Μωυσή και τον Ηλία, στο τέλος της δημόσιας δράσης του στη Γαλιλαία και «μονολεκτικά», ισχυρίζεται ο ίδιος στην προγραμματική ομιλία Του στη Ναζαρέτ στο *Κατά Λουκάν* (4, 18-21 = Ησ. 61, 1 [+ 58, 6]), η Π.Δ. εκπληρώνεται **στο πρόσωπο του Ι. Χριστού**. Βεβαίως ο ίδιος ο Ι. Χριστός κατά τη δημόσια δράση Του ομιλώντας με μοναδική αυθεντία, δεν περιορίστηκε στον σχολιασμό των χωρίων της Γραφής (όπως συνήθως έκαναν οι ραββίνοι). Κατεξοχήν μέσω των παραβολών αξιοποίησε την «ακάθαρτη» καθημερινότητα του «λαού της γης», της «Γαλιλαίας των αλλοδαπών», για να δηλώσει την ανατολή της Βασιλείας ήδη / εδώ και τώρα διά του Προσώπου Του. Στο τέλος του *Κατά Λουκάν*, όμως, η **διάνοιξη** των Γραφών από τον Αναστάντα στους δύο «ανώνυμους» μαθητές, που «κατηφορίζουν» προς Εμμαούς, προκαλεί καύση καρδιάς πριν την ολοκληρωτική αποκάλυψή Του κατά την κλάση του άρτου (πρβλ. τη μεταστροφή του Αιθίοπα Πραξ 8). Βεβαίως σύμφωνα με την εμπειρία της Εκκλησίας, το Άγιο Πνεύμα, το οποίο λάλησε και λαλεί διά των Προφητών (ανδρών και γυναικών), δεν χρησιμοποιεί τον άνθρωπο ως «κάλαμο γραμματέως οξυγράφου», καθώς ποτέ δεν ακυρώνει – «κλωνοποιεί» την προσωπικότητα αλλά αντιθέτως την χαριτώνει.

Ταυτόχρονα, ήδη τον 1ο αι., το πρόσωπο του Ι. Χριστού δεν θεωρείται μόνον ως η εκπλήρωση των προφητειών αλλά και ως ο Ων που αποκαλύπτεται στους εν Πνεύματι λαλούντες προφήτες. Σύμφωνα με τον επίλογο της πρώτης ενότητας του *Κατά Ιωάννη* (κεφ. 1-12), ο Ησαΐας, όταν άκουσε τον γνωστό τόσο στη Συναγωγή όσο και την χριστιανική κοινότητα Τρισάγιο, είδε τη δόξα του σαρκωμένου Λόγου / Σοφίας, του Χριστού, ο οποίος έτσι ταυτίζεται με τον Γιαχβέ Σαβαώθ (12, 41).

Μια πολύ ωραία εικόνα της Πορείας της Βίβλου από τη Γένεση στην Αποκάλυψη και της εκδίπλωσης του σχεδίου της θείας Οικονομίας (μιλώντας με σύγχρονους όρους – του θεϊκού magement για τη σωτηρία του ανθρώπου) προσφέρει η **«αρχή της υποκαταστάσεως» ή αλλιώς «από τους πολλούς στον Ένα. Και από τον Ένα στους πολλούς»**[[3]](#footnote-3):

*«Η ιστορία της Σωτηρίας προϋποθέτει την θείαν αποκάλυψιν και την ανθρωπίνην αμαρτίαν ήτις αντιστρατεύεται προς εκείνην. Η αμαρτία έχει μίαν αρχήν: την πτώσιν. Αυτή καθιστά απαραίτητον την ιστορίαν της σωτηρίας, υπό την περιωρισμένην του όρου έννοιαν. Διότι η τιμωρία ήτις έκτοτε βαρύνει τον άνθρωπον, δεν είναι η τελευταία λέξις της θείας παναγάπης. Εν τη φιλανθρωπία του ο Δημιουργός επιτρέπει την εν χρόνω εμφάνισιν γεγονότων άτινα συμφιλιώνουν Αυτόν με τον λαόν, και ταυτοχρόνως οδηγούν το Σύμπαν προς μίαν νέαν Δημιουργίαν εν τη οποία δεν θα υπάρχη θάνατος.*

*Η αρχή του έργου της χάριτος,* ***είναι ή εκλογή μιας μειονότητας*** *διά την σωτηρίαν του συνόλου, ήτοι η αρχή της υποκαταστάσεως». Ο άνθρωπος, ως εκ της θέσεώς του εν τω σύμπαντι, εμφανίζεται ως αντιπρόσωπος αυτού. Εξ όλης της αμαρτωλού ανθρωπότητος, ο Θεός εξέλεξεν μία κοινότητα, τον Ισραήλ, διά τήν πανανθρωπίνην σωτηρίαν.*

*Εκ του Ισραήλ, εν μέρος, το «Υπόλοιπον» περί ου ωμίλουν οι προφήται (Ήσ. 4, 3; 11, 11; Ιεζ. 14, 22; Δαν 7, 25).*

*Εξ αυτού του «Υπολοίπου», εξέλεξεν μία προσωπικότητα ήτις διά μεν τον Ησαΐα είναι ο «Πάσχων Δούλος», διά δε τον Δανιήλ ο «Υιός του ανθρώ­που», όστις αντιπροσωπεύει τον «λαόν των Αγίων».*

***Ήτοι, η ιστορία της σωτηρίας εν τω συνόλω αυτής περιλαμβάνει δύο κινήσεις: Εκ της πολλότητος εις τον Ένα, και τούτο καθίσταται εμφανές εν τη Παλαιά Διαθήκη, και εκ του Ενός εις την πολλότητα. τούτο αποδεικνύεται εν τη Καινή Διαθήκη****.»*

|  |
| --- |
| **Β. ΒΙΒΛΙΟΓΡΑΦΙΑ**  **ΣΧΕΤΙΚΗ ΜΕ ΘΕΜΑΤΑ ΘΕΟΛΟΓΙΑΣ**  **ΤΗΣ ΠΑΛΑΙΑΣ ΚΑΙ ΤΗΣ ΚΑΙΝΗΣ ΔΙΑΘΗΚΗΣ** |

-Αγουρίδης, Σ. *Ιστορία των Χρόνων της Καινής Διαθήκης*. *Ελλάδα, Ρώμη, Ιουδαία: Ιστορικό και πνευματικό υπόβαθρο για τη μελέτη της Καινής Διαθήκης*, Θεσσαλονίκη: Πουρναράς, 41985.

-Αγουρίδης, Σάββας*. Ματθαίος ο Ευαγγελιστής.* Αθήνα: Άρτος Ζωής, 2000.

-Α­γου­ρί­δης, Σ.. Μύ­θος-Ἱ­στο­ρί­α-Θε­ο­λο­γί­α. (Α­νά­λυ­ση πε­ρι­κο­πών ἀ­πό τά κεφ. 1-11 τῆς Γε­νέ­σε­ως. *Δ­ΒΜ* 15 (1986) - 17 (1988).

-Αγουρίδης, Σ.. *Ερμηνευτική Ιερών Κειμένων*, Αθήνα: Άρτος Ζωής, 2002.

-Ατματζίδης, Χ. *Από την Βιβλική Έρευνα στην Πίστη της Εκκλησίας*. Θεσσαλονίκη: Εκδόσεις Κυριακίδη, 2010.

-Ατματζίδης, Χ. *Ερμηνευτικές και Θεολογικές προσεγγίσεις στην Καινή Διαθήκη*. Θεσσαλονίκη: Ostracon Publishing, 2014.

-Ατματζίδης, Χ. *Θεολογία της Καινής Διαθήκης*. Θεσσαλονίκη: Ostracon Publishing, 2014.

-Ατματζίδης, Χ. *Καινοδιαθηκικά*. Θεσσαλονίκη: Ostracon Publishing, 2014.

-Βασιλειάδης, Π. Β., Βιβλική κριτική και Oρθοδοξία, *Βιβλικές ερμηνευτικές μελέτες,* (σσ. 49-101). Θεσσαλονίκη: Πουρναράς, 1988.

-Βασιλειάδης, Π. Β., *Ερμηνεία των Ευαγγελίων.* Θεσσαλονίκη: Πουρναράς, 2000.

-Βασιλειάδης, Π. Β., Reading the Bible from the Orthodox Church perspective. *The ecumenical review* 51, 1 (1999): σσ. 25-30.

-Βα­σι­λει­ά­δης, Ν. / Ψαλ­τά­κης, Γ. *«Γέ­νε­σις», Ἡ Πα­λαι­ά Δι­α­θή­κη με­τά συ­ντό­μου ἑρ­μη­νεί­ας*, Ἀ­θή­να, Ἀ­δελ­φό­της Θε­ο­λό­γων ὁ «Σω­τήρ», 1985.

-Behr, J. Scripture, the Gospel and Orthodoxy. *Saint Vladimir's Orthodox* *Theological Seminary <Crestwood, NY>: Saint Vladimir's theological quarterly* 43 (1999): σσ. 223-248.

-Βέλλας, Β. Bibelkritik und kirchliche Autorität. *Proces-verbaux du Premier* *Congres de Theologie Orthodoxe : a Athenes* ; 29 *Novembre - 6 Decembre 1936 /* *publ. par les soins du Hamilcar S. Alivisatos* (σσ. 135- 143).Athenes: Pyrsos, 1939.

-Βέλλας, Β. Die Heilige Schrift in der griechisch-orthodoxen Kirche. Bratsiotis, P. (Hrsg.). *Die Orthodoxe Kirche in griechischer Sicht, Bd, I*. *[Die* *Kirchen der Welt 1]* (σσ. 121-140). Stuttgart: Evangelisches verlagswerk, 1959.

-Βλά­χος, Κ.. Ἡ ἀ­φε­τη­ρί­α τῆς Γε­νέ­σε­ως. Συ­νο­πτι­κή θε­ώ­ρη­ση τῆς κο­σμο­λο­γί­ας καί τῆς ἀν­θρω­πο­λο­γί­ας τοῦ βι­βλί­ου τῆς Γε­νέ­σε­ως». *Θε­ο­δρό­μος* 2 (1985): σσ. 223-266.

-Breck, J., Orthodox Principles of Biblical Interpretation, *Saint Vladimir's* *Orthodox Theological Seminary <Crestwood , NY>: Saint Vladimir's theological* *quarterly* 40 (1996) l 77-93.

-Breck, J., *Scripture in tradition. the Bible and its Interpretation in the Orthodox* *Church,* Crestwood NY: St. Vladimir's Seminary Press, 2001.

-Γαλάνης, Ιωάννης. *Ερμηνευτικό Υπόμνημα στις δύο προς Θεσσαλονικείς Επιστολές*. Θεσσαλονίκη: Ostracon Publishing, 2014.

-Γαλίτης, Γ. Α. *Σύγχρονοι ερμηνευτικαί τάσεις και οι τρεις Ιεράρχαι. Λόγος πανηγυρικός εκφωνηθείς επί τη εορτή των τριών Ιεραρχών εν τη μεγάλη αιθούση των τελετών,* Θεσσαλονίκη: Αριστοτέλειο Πανεπιστήμιο Θεσσαλονίκης, 1971.

-Γαλίτης, Γ. Die historisch-kritische Bibelwissenschaft und die orthodoxe Theologie, *La theologie dans l' Eglise et dans le monde (4e Seminaire Theologique, organise par le Centre Orthodoxe du Patriarcat Oecumenicjue a Chambesy-Geneve, du 28 mal au 20 juin W83), [Etudes theologicjues* 4], (σσ. 109-125). Chambesy-Geneve: Les editions du Centre Orthodoxe, 1984.

-Γι­αν­να­κο­πού­λος, Ἰ­ωήλ, «*Γέ­νε­σις». Ἡ Πα­λαι­ά Δι­α­θή­κη κα­τά τούς Ο΄. Κεί­με­νον, ἑρ­μη­νευ­τι­κή πα­ρά­φρα­σις, σχό­λι­α, προ­βλή­μα­τα, χάρ­ται*. Θεσ­σα­λο­νί­κη: Ρηγόπουλος, 31986).

-Γκουτζιούδης, Μ. *Βιβλικά Μελετήματα*. Θεσσαλονίκη: Ostracon Publishing, 2018.

-Γκουτζιούδης, Μ. *Ερμηνεία και πρόσληψη Ευαγγελικών κειμένων*. Ostracon Publishing, 2018.

-Γκουτζιούδης, Μ. *Καινοδιαθηκικές μελέτες με τη συνδρομή της αρχαιολογίας*. Θεσσαλονίκη: Μέθεξις, 2011.

-Δεσπότης, Σ. και Α. *Ανθρώπινο Πρόσωπο και Ήθος στην Καινή Διαθήκη.* *H Κ.Δ. στον 21ο αι.* *Τόμ. Β’. Βιβλικές Μελέτες στη βιβλική Ηθική*, Αθήνα: Άθως 2008.

-Δεσπότης, Σ. *Ιερά Ευαγγέλια. Το μήνυμα της Καινής Διαθήκης στο Σύγχρονο* Άνθρωπο. Αθήνα: Έννοια 2017.

-Δεσπότης, Σωτήριος. *Ο Ιησούς ως "Χριστός" και η πολιτική εξουσία στους συνοπτικούς ευαγγελιστές*, Αθήνα: Άθως, 2005.

-Δεσπότης, Σωτήριος. *Δοκίμια στην Ιωάννεια Γραμματεία*, Αθήνα: Έννοια 2017.

-Δεσπότης, Σ. Ακαδημαϊκή Βιβλική Ερμηνευτική, Εκκλησία και Κοινωνία τον 20ο αι*. Πρακτικά Θεολογικού Συμποσίου της Κοσμητείας της Θεολογικής Σχολής του ΕΚΠΑ με θέμα τη συμπλήρωση 180 ετών Θεολογικών Σπουδών*, (σσ. 223-248). Αθήνα: Εθνικό και Καποδιστριακό Πανεπιστήμιο Αθηνών – Κοσμητεία Θεολογικής Σχολής, 2018. URL: http://www.theol.uoa.gr/proboli-newn/praktika-8eologikoy-symposioy-180-xronia-8eologikon-spoydon-sto-e8niko-kai-kapodistriako-panepistimio-a8hnon-1837-2017-dhmosia-hlektroniki-ekdosh.html

-Δεσπότης, Σ. (σε συνεργασία με Γρηγοράκη, Ιωάννα). «Ἡ Βίβλος ὡς αὐθεντικό Facebook τῆς νέας γενιᾶς. Μέθοδοι ἀξιοποίησης Βιβλικῶν περικοπῶν στήν ἐνοριακή κατήχηση καί συντροφιά». *Τρίτο Ἐνιαύσιο Ἱερατικό Συνέδριο ​τῆς Ἱερᾶς ​Μητροπόλεως Νέας Κρήνης καί Καλαμαριᾶς*. Καλαμαριά, Ημερομηνία 10.10.2017.

-Dufour, X. *Λεξικό Βιβλικής Θεολογίας* (Μεταφρασμένο από Σ. Αγουρίδη κ.ά.), Αθήνα: Άρτος Ζωής, 1980.

-Dünn, J. (Hrsg.). *Auslegung der Bibel in orthodoxer und westlicher Perspektive: Akten des West-Östlichen Neutestamentler-innen-Symposiums von Neamt vom 4. - 11. September 1998 [WUNT* 130]. Tübingen: Mohr Siebeck 2000.

-Θε­ο­δώ­ρου, Ε. Ἡ σχέ­σις τῆς Μω­σαϊ­κῆς ἑ­ξα­η­μέ­ρου καί τῆς ἐ­πι­στή­μης. *Ἐ­φη­μέ­ρι­ος* 9 (1960): σσ. 841-844.

-Gibson, Shimon, *Οι τελευταίες ημέρες του Ιησού με βάση τα αρχαιολογικά Ευρήματα, (*Μτφρ. Σ. Δεσπότη, Ι. Γρηγοράκη), Αθήνα: Ουρανός 2010

-Καθηγητές Θεολογικών Σχολών Αθηνών και Θεσσαλονίκης: Δαμιανός Δόικος, Δημήτριος Καϊμάκης, Άννα Κόλτσιου-Νικήτα, Μιλτιάδης Κωνσταντίνου, Ιωάννης Μούρτζιος, Νικόλαος Ολυμπίου, Κυριακούλα Παπαδημητρίου, Νικόλαος Παπαδόπουλος, Βελουδία Παπαδοπούλου-Σιδέρη, και ο ιερομόναχος Ευσέβιος Βίττης (Επιστημονική Επιμέλεια). Επιστημονική ευθύνη Καθ. Μιλτιάδης Κωνσταντίνου. Επιμέλεια φιλολογική, υφολογική, φιλόλογος Καίτη Χιωτέλλη. *Ψαλτήριο.* Αθήνα: Ελληνική Βιβλική Εταιρία, 2015.

-Κα­λα­ντζά­κης, Σ. *Ἐν ἀρ­χῇ ἐ­ποί­η­σεν ὁ Θε­ός». Ἐρ­μη­νευ­τι­κή ἀ­νά­λυ­ση τῶν πε­ρί Δη­μι­ουρ­γί­ας δι­ή­γη­σε­ων τῆς Γε­νέ­σε­ως*, Θεσ­σα­λο­νί­κη: Πουρναράς, 2001.

-Κα­λα­ντζά­κης, Σ. *Ἑρ­μη­νεί­α πε­ρι­κο­πῶν τῆς Π. Δι­α­θή­κης,* (σσ. 21-104). Θεσ­σα­λο­νί­κη: Πουρναράς, 1999.

-Καραβιδόπουλος, Ι. *Εισαγωγή στην Καινή Διαθήκη*. Θεσσαλονίκη: Ostracon Publishing, 2016.

-Κα­ρα­βι­δόπουλος, Ι. Ἡ γνῶ­σις τοῦ κα­λοῦ καί τοῦ κα­κοῦ καί ἡ οὐ­σί­α τοῦ προ­πα­το­ρι­κοῦ ἁ­μαρ­τή­μα­τος. *Γρηγόριος Παλαμᾶς* 44 (1961): σσ. 332-334.

-Καραβιδόπουλος, Ι. Οι βιβλικές σπουδές στην Ελλάδα. Σύντομη ιστορική αναδρομή - μελλοντικές προοπτικές. Του ιδίου (Επιμ.). *Μελέτες ερμηνείας και θεολογίας της Καινής Διαθήκης,* (σσ. 226-248). Θεσσαλονίκη: Πουρναράς, 1990.

-Καραβιδόπουλος, Ι. *Το κατά Μάρκον Ευαγγέλιο. [Ερμηνεία Καινής Διαθήκης 2].* Θεσσαλονίκη: Πουρναράς, 1988.

-Κων­στα­ντί­νου, Θ. *Ἡ Γέ­νε­σις*. Ἀ­θή­να: Εκδοτικός Οίκος, 1953.

Κων­στα­ντί­νου, Μ. Βί­βλος γε­νέ­σε­ως (*Γεν.* 4, 17-26. 5, 1-32). *Γρηγόριος Πα­λα­μᾶς* 72 (1989): σσ. 871-880.

-Κων­στα­ντί­νου, Μ. Η δη­μι­ουρ­γί­α του κό­σμου (Γεν. 1-2). *Γρηγόριος Παλαμᾶς* 72 (1989): σσ. 251-277.

-Κων­στα­ντί­νου, Μ. Η πτώ­ση» (Γεν. 2-3)*. Γρηγόριος Παλαμᾶς* 72 (1989): σσ. 541-560.

-Κωνσταντίνου, Μ. *Μικρές ερμηνευτικές μελέτες σε αφηγηματικά κείμενα της Παλαιάς Διαθήκης*. Θεσσαλονίκη: ΡΟΠΗ, 2016.

-Κωνσταντίνου, Μ. *Παλαιά Διαθήκη. Αποκρυπτογραφώντας την πανανθρώπινη κληρονομιά*. Αθήνα: Αρμός, 2008.

-Κων­στα­ντί­νου, Μ. Το κο­σμο­εί­δω­λο της Π. Δι­α­θή­κης. *ΕΕΘ­ΣΘ* 28 (1985): σσ. 429-454.

-Κωνσταντίνου, Μ. *Του συνιέναι τας γραφάς. 13+1 βήματα εισαγωγής στην Παλαιά Διαθήκη*. Θεσσαλονίκη: Μπαρμπουνάκης Χαράλαμπος, 2014.

-Landmesser, C. (Hrsg.). *The Interpretation of the New Testament in the Orthodox Church, Jesus Christus als die Mitte der Schrift, Studien zur Hermeneutik des Evangeliums*; *[für Otfried Hofius]. [Beihefte zur Zeitschrift für die neutestamentliche Wissenschaft und die Kunde der älteren Kirche* 86], (σσ. 249-262). Berlin-New York: de Gruyter, 1997.

-Ματσούκας, Ν. Επιστήμη, Φιλοσοφία και Θεολογία στην Εξαήμερο του Μ. Βασιλείου.

Θεσσαλονίκη: Εκδόσεις Κυριακίδη, 2016.

-Ματσούκας, Ν. *Θεολογία, Κτισιολογία, Εκκλησιολογία κατά τον Μέγαν Αθανάσιο*. *Σημεία Πατερικής και Οικουμενικής Θεολογίας.* Θεσσαλονίκη: Εκδόσεις Κυριακίδη, 2016.

-Ματσούκας, Ν. *Μυστήριον μυστήριον ἐπὶ τῶν ἱερῶς κεκοιμημένων, και άλλα μελετήματα*. Θεσσαλονίκη: Πουρναράς, 1992.

-Ματσούκας, Ν. *Παλαιάς και Καινής Διαθήκης Σημεία Νοήματα Αποτυπώματα.* Θεσσαλονίκη: Πουρναράς, 2002.

-Ματσούκας, Ν. *Το πρόβλημα του κακού. Δοκίμιο πατερικής θεολογίας. .* Θεσσαλονίκη: Εκδόσεις Κυριακίδη, 2017.

-Metaxas, Eric. *Θαύματα* (μετάφρ. Δεσπότης Σωτήριος). Αθήνα: Ουρανός, 2015.

-Μπρα­τσι­ώ­της, Ν. *Ἀν­θρω­πο­λο­γί­α τῆς Πα­λαι­ᾶς Δι­α­θή­κη. Ι. Ὁ ἄν­θρω­πος ὡς θεῖ­ον δη­μι­ούρ­γη­μα.* ἐν Ἀ­θή­ναις 1967.

Μπρα­τσι­ώ­της, Π. Τό Γε­νέ­σε­ως Α΄ 26 ἐν τῇ Ὀρ­θο­δό­ξῳ Θε­ο­λο­γί­ᾳ. *Ὀρ­θο­δο­ξί­α* 27 (1952): σσ. 359-372.

-Μούρτζιος, Ι. *Από τον γογγυσμό στην δοξολόγηση του Θεού. Η σχέση του Θεού με τον λαό Ισραήλ στην ιστορία*. Θεσσαλονίκη: Ostracon Publishing, 2016.

-Μούρτζιος, Ι. *Προφητεία και Προφήτες στο Βιβλικό Ισραήλ*. Θεσσαλονίκη: Ostracon Publishing, 2015.

-Μούρτζιος, Ι. *Τα έθνη και οι λαοί στο προφητικό μήνυμα. Από την κρίση στην οικουμενικότητα*. Θεσσαλονίκη: Ostracon Publishing, 2017.

-Νέλ­λας, Π. Ἡ θε­ο­λο­γί­α τοῦ κα­τ’ εἰ­κό­να. *Κλη­ρο­νο­μί­α* 2 (1970): σσ. 293-322.

-Nikolakopoulos, K. Grundprinzipien der orthodoxen patristischen Hermeneutik: Dissonanz oder Ergänzung zur historisch-kritischen Methode? *Orthodoxes Forum 13,2* (1999): σσ.171-185.

-Οικονόμου, Η. Ἑρ­μη­νεί­α τοῦ *Γεν.* 2,25-3,24. *Ἐ­κλε­κτά κείμ­ενα τῆς Π. Δι­α­θή­κης*, (σ. 11-29). Αθή­να 1989.

-Οικονόμου, Η.. Σύγ­χρο­νος ἑρ­μη­νευ­τι­κή προ­σέγ­γι­σις τοῦ Α΄ κεφ. τῆς Γε­νέ­σε­ως. *Ἐκ­κ­λη­σί­α* 55 (1978): 196-201· σσ. 218-223· σσ. 242-249.

-Οικονόμου, Η. Τώβ με­ώδ (=κα­λά λί­αν). Μι­ά ἀ­ξι­ο­λο­γι­κή ἑρ­μη­νεί­α τοῦ Α΄ κεφ. τῆς Γε­νέ­σε­ως». *Γρηγόριος Παλαμᾶς* 50 (1967): σσ. 40-42.

-Οικονόμου, Η.Scripture and Hermeneutics: an οrthodox View. *Immanuel* 26/27 (1994): σσ. 49-56.

-Οἰ­κο­νό­μου, Η. Σύγ­χρο­νος ἀ­στρο­φυ­σι­κή καί Γένε­σις. *Ἐκ­κ­λη­σί­α* 50 (1973): σσ. 109-113· σσ. 133-135.

-Οἰ­κο­νό­μου, Η. *Bibel und Bibelwissenschaft in der orthodoxen Kirche, [Stuttgarter* *Bibelstudien* 81], Stuttgart: KBW 1976.

-Ολυ­μπί­ου, Ν. *Από τη θυ­σί­α του Α­βρα­άμ στην Αkedah Yitzhak. Το Γεν. 22,1-19 στην Πα­λαι­ά Δι­α­θή­κη και τον πρώ­ι­μο Ιου­δαϊ­σμό*. Α­θή­να 2000.

-Πα­πα­δόπου­λος, Ἰ. *Ἡ δη­μι­ουρ­γί­α τοῦ κό­σμου (κα­τά τήν Ἑ­ξα­ή­με­ρον τοῦ Μω­υ­σέ­ως) ὑ­πό τό φῶς τῆς ἐ­πι­στή­μης.* Ἀ­θή­να. Εκδοτικός Οίκος, 1969.

-Πα­πα­πέ­τρου, Κ. Τό προ­πα­το­ρι­κόν ἁ­μάρ­τη­μα. *ΘΗ­Ε* 10,636-640.

-Παναγόπουλος, Ι. *Η ερμηνεία της Αγίας Γραφής στην Εκκλησία των Πατέρων. Οι τρεις πρώτοι αιώνες και η αλεξανδρινή παράδοση ως τον πέμπτο αιώνα Ι*. Αθήνα: Ακρίτας, 1991.

-Παναγόπουλος, Ι. Η πατερική Εξηγητική παράδοση και το μέλλον της Ελληνικής Εξηγητικής επιστήμης. Του ιδίου, *Μόρφωση και Μεταμόρφωση,* (σσ. 333-351).Αθήνα: Άθως, 2000.

-Πατρώνος, Γ.Π. *Η Βασιλεία του Θεού εν τη συγχρόνω Δυτική Θεολογία, Σύντομος ιστορική επισκόπησις*, Αθήνα 1989.

-Πατρώνος, Γεώργιος. *Η ιστορική πορεία του Ιησού.* Αθήνα: Δόμος, 1991.

-Rauch, A. / Unhof, P. (Hrsg.). *Schrift und Tradition beim hl. Basilius, Heiliger der Einen Kirche* (σσ. 147 κ.ε.). Εκδοτικός Οίκος: München, 1981.

-Παύλου, Ν. «Η Γαλιλαία στους χρόνους του Χριστού», ΚΟΙΝΩΝΙΑ, τ. 4/1998, 366-371

-Παύλου, Ν. «Το σχέδιο διδασκαλίας στο μάθημα των Θρησκευτικών», ΚΟΙΝΩΝΙΑ, 2/2001, 185-188

-Παύλου, Ν. «Η χρήση της Πληροφορικής από το θεολόγο καθηγητή», ΚΟΙΝΩΝΙΑ, 1/2002, 48-54

-Παύλου, Ν. «Ζητήματα Παιδείας- Το μάθημα των Θρησκευτικών», ΣΥΝΑΞΗ 75/2000, 103-107

-Παύλου, Ν. «Η χρήση των πηγών στο μάθημα των Θρησκευτικών», ΝΕΑ ΠΑΙΔΕΙΑ, 124/2007, 113-123

-Παύλου, Ν. «Οι εφαρμογές των ΤΠΕ στο Βιβλικό Θρησκευτικό μάθημα», στο Κολτσάκης Βαγγέλης-Σαλονικίδης Γιάννης- Δοδοντσής Μιλτιάδης (επιμέλεια): Πρακτικά 2ου Πανελλήνιου Εκπαίδευτικού Συνεδρίου Ημαθίας “Ψηφιακές και Διαδικτυακές εφαρμογές στην Εκπαίδευση», Βέροια-Νάουσα 2010, σσ. 146-156.

-Παύλου, Ν. «Θεολογία, πολυπολιτισμικότητα και εκπαίδευση: Συνύπαρξη ή αντιπαράθεση;» 2ο τεύχος του ηλεκτρονικού περιοδικού του 14ου Γυμνασίου Λάρισας 14Press

-Παύλου, Ν. «Σχέδιο μαθήματος Β΄ Γυμνασίου, Δ.Ε. 13: Ο Ιησούς Χριστός ως διδάσκαλος, Εισαγωγή στις παραβολές του», Ιστότοπος Παιδαγωγικού Ινστιτούτου, ενότητα Θρησκευτικά-Διδακτικό Υλικό- Γυμνάσιο,

([www.pi-schools.gr/content/index.php?lesson\_id=2&ep=51](http://www.pi-schools.gr/content/index.php?lesson_id=2&ep=51))

- Παύλου, Ν. «Η διδασκαλία της Παλαιάς Διαθήκης στη Δευτεροβάθμια Εκπαίδευση με εφαρμογές των Τεχνολογιών Πληροφορίας και Επικοινωνίας», ΔΕΛΤΙΟ ΒΙΒΛΙΚΩΝ ΜΕΛΕΤΩΝ, 28/2010, σσ 117-121

-Παύλου, Ν. *Το θεϊκό συμβούλιο στην Παλαιοδιαθηκική γραμματεία*. Διδακτορική Διατριβή. Θεσσαλονίκη: Αριστοτέλειο Πανεπιστήμιο Θεσσαλονίκης, Τμήμα Θεολογίας, 2010. URL: <http://ikee.lib.auth.gr/record/125209/files/GRI-2010-5953.pdf>

-Παύλου Ν. «Όψεις του βασιλικού θεσμού στον βιβλικό Ισραήλ», ΘΕΟΛΟΓΙΑ, 1/2011, σσ. 181-201

-Παύλου, Ν. «Η “κρατική” εδραίωση του μονοθεϊσμού στον Βιβλικό Ισραήλ κατά τον 7ο αι. π.Χ.», ΣΥΝΘΕΣΙΣ Ηλεκτρονικό περιοδικό τμήματος Θεολογίας ΑΠΘ, 2(1)/2013, σσ. 22-32

-Παύλου, Ν. «Η διαδραστικότητα ως μέσον διδασκαλίας του θρησκευτικού μαθήματος. Μία μελέτη περίπτωσης: Η περιπέτεια του προφήτη Ιωνά» στο 1ο Πανελλήνιο Συνέδριο για την προώθηση της εκπαιδευτικής καινοτομίας. Πρακτικά Συνεδρίου. – Τόμος Γ. Εκπαιδευτικά σενάρια- Εργαστηριακές παρουσιάσεις, Λάρισα 2015, σσ. 170-177

-Παύλου, Ν. 28. «Οι θεραπευτικές διαστάσεις των Θρησκευτικών: Περιπτώσεις αντιμετώπισης της σχολικής βίας (bullying) μέσω της διδασκαλίας του

μαθήματος», στο 2ο Πανελλήνιο Συνέδριο για την προώθηση της εκπαιδευτικής καινοτομίας. Πρακτικά Συνεδρίου Τόμος Α – Εισηγήσεις Βιντεοεισηγήσεις (Μέρος Ι), Λάρισα 2016 σσ. 882-886.

-Παύλου, Ν. *Όψεις του ιμπεριαλισμού των Ελληνιστικών βασιλείων στα βιβλία των Μακκαβαίων και στο βιβλίο του Δανιήλ*. Μεταδιδακτορική έρευνα. Θεσσαλονίκη 2016.

-Παύλου, Ν. «Ο διάλογος θρησκείας-επιστήμης ως διδακτικό αντικείμενο του θρησκευτικού μαθήματος», στο Μητροπούλου Βασιλική- Αγοραστούδης Θωμάς-Ηλιάδης Κων/νος (επιμ.) Διδακτικές προσεγγίσεις στο μάθημα των Θρησκευτικών. Πρακτικά, Θεσσαλονίκη 2017

-Παύλου, Ν. «Αναπαριστώντας ταξίδια στη Μεσόγειο. Οι περιπτώσεις του προφήτη Ιωνά και του Οδυσσέα», στο 3ο Πανελλήνιο Συνέδριο για την προώθηση της εκπαιδευτικής καινοτομίας. Πρακτικά Συνεδρίου Τόμος Α –Πλήρη άρθρα (Full papers) , Λάρισα 2017 σσ. 8-16

-Παύλου, Ν. *Οι βιβλικές αφηγήσεις για τους Πατριάρχες. (Το πλαίσιο των αφηγήσεων- Μορφές θρησκευτικότητας*), Λάρισα 2015, ebook (<https://www.academia.edu/18866108/%CE%98%CF%81%CE%B7%CF%83%CE%BA%CE%B5%CF%85%CF%84%CE%B9%CE%BA%CE%AD%CF%82_%CE%B1%CE%BD%CF%84%CE%B9%CE%BB%CE%AE%CF%88%CE%B5%CE%B9%CF%82_%CF%84%CF%89%CE%BD_%CE%A0%CE%B1%CF%84%CF%81%CE%B9%CE%B1%CF%81%CF%87%CE%B9%CE%BA%CF%8E%CE%BD_%CE%B1%CE%BD%CF%84%CE%B9%CE%BB%CE%AE%CF%88%CE%B5%CF%89%CE%BD> )

-Παύλου, Ν. «Η δημιουργία του κόσμου και του ανθρώπου. Μία πρόταση θρησκευτικού γραμματισμού», στο 4ο Πανελλήνιο Συνέδριο για την προώθηση της εκπαιδευτικής καινοτομίας. Πρακτικά Συνεδρίου Τόμος Α –Πλήρη άρθρα (Full papers), Λάρισα 2018, σσ. 21-27

-Ράτσινγκερ, Πάπας Βενέδικτος ΙΣΤ’, *Ιησούς από Ναζαρέτ. Α’ Μέρος Από τη βάπτιση στον Ιορδάνη έως τη Μεταμόρφωση,* Αθήνα: Ψυχογιός 2007, σσ. 350. (Μτφρ Σ.Δεσπότη σε συνεργασία με άλλους συντελεστές)

-Sanders, E.P. *Το Ιστορικό Πρόσωπο του Ιησού*. (μετάφραση: Γ. Βλάχος). Αθήνα: Φιλίστωρ, 2000.

-Σι­μω­τᾶς Π. *Αἱ δι­η­γή­σεις τῆς Π. Δι­α­θή­κης δι­ά ζῶ­α ὁ­μι­λή­σα­ντα*. Ἀ­θῆ­ναι, Πουρναράς, 1992.

-Theissen, G. *Καίρια Χαρακτηριστικά της Κίνησης του Ιησού: Κοινωνιολογική Θεώρηση Συμβολή στην Ιστορία Γένεσης του αρχέγονου Χριστιανισμού* Αθήνα: Άρτος Ζωής 1997. [ελληνική μετάφραση του Soziologie der Jesusbewegung (Δ. Χαρισπούλου - Θ. Σωτηρίου), München, 1977 61991].

-Stylianopoulos, T. *The New Testament: an Orthodox perspective, Band: l* *Scripture, tradition, hermeneutics.* Brookline: Holy Cross Orthodox Press, 1999.

-Florovskij, G. *Sobornost : Kirche, Bibel, Tradition.* [aus d. Engl. *(=Bible, church, tradition)* übers. von Trojanow, I. *(Werkausgabe / Georgij V. Florovskij 1*). München: Kyrill-u.-Method, 1989.

-Wright, N.T., Απόστολος Παύλος: Η Ζωή και το Έργο, Αθήνα: Ουρανός 2019 (Μτφρ Σ.Δεσπότη σε συνεργασία με άλλους συντελεστές)

-Φού­ντας Ι. *Ερ­μη­νεί­α της Παλαιάς Δι­α­θή­κης. Υ­πό­μνη­μα στη Γέ­νε­ση*. Αθήνα:Αποστολική Διακονία, 1990.

-Χα­στού­πη Α. Τό βι­βλί­ον τῆς Γε­νέ­σε­ως. *Θε­ο­λο­γί­α* 56 (1985): σσ. 459-503.

-Χρι­στι­νά­κη Ε. *Γραμ­μα­το­λο­γι­κή ανά­λυ­ση των Γεν. Α΄, 1-25. Γ΄,1-24. ΙΖ΄,1-19. Κ­Β΄,1-*19. Α­θή­να: Εκδοτικός Οίκος, 2003.

-Χρι­στι­νά­κη Ε. *Ερ­μη­νεί­α της Πα­λαι­άς Δι­α­θήκη­ς εκ του πρω­το­τύ­που. Α΄ Η Δη­μι­ουρ­γί­α, Γέ­νε­ση Α΄,1-Β΄,4.* Ἀ­θή­να 2000.

-Χρι­στι­νά­κη Ε. *Θυ­μα­το­ποι­ή­σεις στό βι­βλί­ο τῆς Γε­νέ­σε­ως. Θυ­μα­το­λο­γι­κή προ­σέγ­γι­σις τῆς Γε­νέ­σε­ως*. Α­θή­να, 2004.

|  |
| --- |
| **Γ. ΓΕΝΙΚΕΣ ΕΠΙΣΗΜΑΝΣΕΙΣ**  **ΑΝΑΦΟΡΙΚΑ ΜΕ ΤΗ ΔΙΔΑΚΤΙΚΗ ΜΕΘΟΔΟΛΟΓΙΑ** |

Αναμφίβολα, το να κατέχει ο εκπαιδευτικός αρκετές γνώσεις πάνω στο αντικείμενο που διδάσκει, συνιστά έναν παράγοντα από τον οποίον εξαρτάται η αποτελεσματικότητα του μαθήματος. Ωστόσο, το πνευματικό θησαυροφυλάκιο γνώσεων του διδάσκοντος δεν αποτελεί τη μοναδική εγγύηση της επιτυχίας. Αποφασιστικής σημασίας είναι η ικανότητά του να εμπνέει και συνάμα να καθοδηγεί τους μαθητές στην πορεία κατάκτησης της γνώσης. Τον τελευταίο λόγο, αναφορικά με το ζήτημα «γνώση» τελικά τον έχει ο μαθητής· και τούτο διότι η γνώση είναι επίτευγμα του ίδιου του μαθητή, και συνεπώς δεν μεταδίδεται μαγικά αλλά κατακτάται. Ωστόσο, είναι στα χέρια του κάθε εκπαιδευτικού να σχεδιάσει με όσο το δυνατόν περισσότερη συνέπεια τη διδασκαλία, και μέσα στη διδακτική πράξη να δώσει στους μαθητές την ευκαιρία, να εμπλακούν δημιουργικά σε περιβάλλοντα μαθητείας. Ο εκπαιδευτικός συνθέτει το σενάριο, φιλοτεχνεί το σκηνικό και παρέχει τις οδηγίες για τη σκηνοθεσία αυτού του τόσο σπουδαίου έργου αγωγής, το οποίο ακούει στο όνομα «διδασκαλία».

Με τις παραπάνω σκέψεις, συντάχθηκε ο Οδηγός Εκπαιδευτικού για το Μάθημα «Θέματα από την Αγία Γραφή» της Α’ Γυμνασίου Εκκλησιαστικών Σχολείων, με την προσδοκία ότι ο διδάσκων θα έχει στη διάθεσή του επικουρικά ορισμένες «συντεταγμένες» για την υλοποίηση της διδασκαλίας.

Ο Οδηγός Εκπαιδευτικού οικοδομήθηκε πάνω στις Αρχές της Μάθησης Μέσω Σχεδιασμού· πρόκειται για μία μέθοδο διδασκαλίας, την οποίαν εισηγήθηκαν οι Marry Kalantzis και Bill Cope. Θεμελιώδες χαρακτηριστικό της εν λόγω μεθόδου αποτελεί το γεγονός ότι ο μαθητής μπορεί να κατακτήσει τη μάθηση μέσα από μία ποικιλία γνωστικών διαδικασιών, δηλ. διαδικασιών μέσω των οποίων το αντικείμενο της διδασκαλίας μετασχηματίζεται σε μία τέτοιου είδους γνώση, την οποίαν μπορούν να **οικειωθούν (= να κάνουν κτήμα τους)** οι μαθητές. Οι γνωστικές αυτές διαδικασίες «μεταφράζονται» στη διδακτική πράξη ως είδη (δηλ. κατηγορίες) δραστηριοτήτων. Και κάθε είδος δραστηριότητας προσφέρει στους μαθητές έναν ξεχωριστό τρόπο προσέγγισης του υπό εξέταση κάθε φορά μορφωτικού αγαθού. Τα είδη αυτά είναι τέσσερα, και κάθε ένα εξ’ αυτών υποδιαιρείται σε άλλη δύο. Έχοντας υπόψη τα διαφορετικά είδη δραστηριοτήτων, στα οποία μας εισάγει η Αρχή της Μάθησης Μέσω Σχεδιασμού, ο εκπαιδευτικός έχει στη διάθεσή του μία «πυξίδα», δηλ. έναν οδηγό σχεδιασμού και υλοποίησης της διδασκαλίας. Με βάση, λοιπόν, τον οδηγό αυτόν, ο εκπαιδευτικός μπορεί να σχεδιάσει μία ακολουθία από μαθησιακές δραστηριότητες, εντάσσοντάς τες σε τέσσερα διακριτά βήματα, καθένα από τα οποία αναλύεται σε δύο επιμέρους. Πρόκειται για τα ακόλουθα:

|  |  |
| --- | --- |
| **Βιώνοντας** | |
| i. Βιώνοντας το γνωστό | Προσφέρονται μαθησιακές δραστηριότητες, με τη βοήθεια των οποίων οι μαθητές εκφράζουν σκέψεις και συναισθήματα πάνω σε εμπειρίες που έχουν ήδη βιώσει ή πάνω σε γνώσεις που έχουν αποκτήσει παλαιότερα |
| ii. Βιώνοντας το νέο | Προσφέρονται μαθησιακές δραστηριότητες, με τη βοήθεια των οποίων οι μαθητές με βιωματικό τρόπο, δηλ. μέσω του εκπαιδευτικού βιώματος (δηλ. βιωματικές δράσεις) έρχονται σε επαφή με αντικείμενα ή καταστάσεις που τους ήταν πρωτύτερα άγνωστες |

|  |  |
| --- | --- |
| **Εννοιολόγηση** | |
| i. Εννοιολόγηση με ορολογία | Προσφέρονται μαθησιακές δραστηριότητες, με τη βοήθεια των οποίων οι μαθητές επιχειρούν να κατανοήσουν όρους και έννοιες |
| ii. Εννοιολόγηση με θεωρία | Προσφέρονται μαθησιακές δραστηριότητες, με τη βοήθεια των οποίων οι μαθητές επιχειρούν να συνδέσουν μεταξύ τους όρους και έννοιες, προκειμένου να κατανοήσουν γενικεύσεις και θεωρίες |

|  |  |
| --- | --- |
| **Αναλύοντας** | |
| i. Ανάλυση με λειτουργικό τρόπο | Προσφέρονται μαθησιακές δραστηριότητες, με τη βοήθεια των οποίων οι μαθητές επιχειρούν να εντοπίσουν τους τρόπους με τον οποίους συνδέονται και «λειτουργούν» οι έννοιες, οι θεωρίες και οι ιδέες, που γνωρίζουν κατά τη διδακτική πράξη, όπως επίσης και οι σκοποί που αυτές υπηρετούν |
| ii. Αναλύοντας με κριτικό τρόπο | Προσφέρονται μαθησιακές δραστηριότητες, με τη βοήθεια των οποίων οι μαθητές επιχειρούν να τοποθετηθούν κριτικά απέναντι στη σημασία και τη σπουδαιότητα και τον σκοπό που ενέχουν οι έννοιες, οι θεωρίες και οι ιδέες που γνωρίζουν κατά τη διδακτική πράξη, |

|  |  |
| --- | --- |
| **Εφαρμόζοντας** | |
| i. Εφαρμόζοντας με κατάλληλο τρόπο | Προσφέρονται μαθησιακές δραστηριότητες, με τη βοήθεια των οποίων οι μαθητές επιχειρούν να εφαρμόσουν στην πράξη όλα αυτά που έχουν διδαχθεί (δηλ. έχουν κατακτήσει ως έννοιες, ως γενικεύσεις και ως θεωρίες). Επίσης, εξετάζουν εάν τα όσα έχουν διδαχθεί, αποδεικνύονται στην πράξη αληθινά. Ακόμη, αξιολογούν τις γνώσεις τους και αναστοχάζονται πάνω σ’ αυτές |
| ii. Εφαρμόζοντας με δημιουργικό τρόπο | Προσφέρονται μαθησιακές δραστηριότητες, με τη βοήθεια των οποίων οι μαθητές επιχειρούν να εφαρμόσουν στην πράξη με τρόπο καινοτόμο όλα αυτά που έχουν διδαχθεί (δηλ. κατακτήσει ως έννοιες, ως γενικεύσεις και ως θεωρίες). Με άλλα λόγια εξετάζουν κατά πόσο μπορούν να αξιοποιήσουν δημιουργικά τα όσα έχουν διδαχθεί, κάνοντας κάτι καινοτόμο |

Προκειμένου να διευκολυνθεί ο εκπαιδευτικός κατά τον σχεδιασμό της διδασκαλίας, οι Ενδεικτικές Δραστηριότητες που προτείνονται στο Πρόγραμμα Σπουδών ομαδοποιούνται όχι με βάση τα οχτώ είδη γνωστικών δραστηριοτήτων, αλλά με απλοποιημένη μορφή ως ακολούθως:

|  |  |
| --- | --- |
| **α.** | Βιώνοντας |
| **β.** | Εννοιολόγηση |
| **γ.** | Αναλύοντας |
| **δ.** | Εφαρμόζοντας |

Έτσι, ο εκπαιδευτικός είναι ελεύθερος να επιλέξει την κατάλληλη κατά την κρίση του τεχνική διδασκαλίας (ή και να προτείνει ο ίδιος κάποια διαφορετική η οποία δεν αναγράφεται στο Πρόγραμμα Σπουδών), μέσω της οποίας οι μαθητές μπορούν να εμπλακούν επιτυχώς στα προαναφερθέντα είδη γνωστικών διαδικασιών. Επίσης, ο εκπαιδευτικός, αν θέλει, μπορεί να επιλέξει έναν άλλον τρόπο συνδυασμού των επιμέρους κατηγοριών γνωστικών δραστηριοτήτων, λαμβάνοντας πάντοτε υπόψη του τα ιδιαίτερα χαρακτηριστικά της τάξης στην οποίαν πραγματοποιείται η διδασκαλία.

**\* \* \***

|  |
| --- |
| **Δ. ΕΚΠΑΙΔΕΥΤΙΚΑ ΣΕΝΑΡΙΑ** |

|  |
| --- |
| **4η Διδακτική Ενότητα (1 δίωρο):**  **Οι μεγάλες απειλές: από τον Κάιν και τον Άβελ στον πύργο της Βαβέλ** |

|  |
| --- |
| **Προσδοκώμενα Μαθησιακά Αποτελέσματα** |
| Μετά την ολοκλήρωση αυτής της ενότητας οι μαθητές/τριες θα είναι σε θέση:  **α**) Να συγκρίνουν την πράξη του Κάιν με σύγχρονες μορφές άσκησης βίας στον «άλλον»  **β**) Να κατονομάζουν και να επεξηγούν μέσα στη διήγηση για τον Κατακλυσμό και την Κιβωτό του Νώε στοιχεία που επιβεβαιώνουν την αγάπη και την πρόνοια του Θεού για τον άνθρωπο και τα λοιπά πλάσματα  **γ**) Να εξηγούν για ποιον λόγο η οικοδόμηση του πύργου της Βαβέλ συνιστά σύμβολο της επιθυμίας του ανθρώπου να δημιουργήσει «υποκατάστατο» του παραδείσου και να καταστήσει είδωλο τον ίδιο του τον εαυτό, την κοινωνία και τον πολιτισμό του  **δ**) Να συσχετίζουν με θεολογικά κριτήρια τη διήγηση για τον πύργο της Βαβέλ με τα γεγονότα της Πεντηκοστής, όπως περιγράφονται στις Πράξεις των Αποστόλων  **ε**) Να ερμηνεύουν ορισμένα γεγονότα της Πρωτοϊστορίας της Γένεσης ως συνέπειες των αποφάσεων του ανθρώπου, και να τοποθετούνται κριτικά απέναντι σε αυτές, αναγνωρίζοντάς τες ως πανανθρώπινες εμπειρίες  **στ**) Να συνειδητοποιούν ότι, σύμφωνα με τη διδασκαλία της Ορθόδοξης Εκκλησίας, η αναζήτηση της ενότητας και της ειρήνης, χωρίς τον Θεό, κατεξοχήν χορηγό της ζωής, υπόκειται στην αποτυχία και τη διάψευση, και να αξιολογούν με επιχειρήματα τη θέση αυτή |

|  |
| --- |
| **Αξιολόγηση** |
| Τα Προσδοκώμενα Μαθησιακά Αποτελέσματα είναι διατυπωμένα με τέτοιον τρόπο, ώστε να εκφράζουν δεξιότητες και ικανότητες των μαθητών, τις οποίες οι μαθητές μπορούν να εξωτερικεύσουν και ως εκ τούτου ο/η διδάσκων μπορεί να παρατηρήσει και να αξιολογήσει. Συνεπώς, η αξιολόγηση της επίδοσης των μαθητών συνίσταται στο να εξετάσει ο/ή διδάσκων, με τη συνδρομή κατάλληλων μαθησιακών δραστηριοτήτων, εάν και σε ποιο βαθμό οι δεξιότητες και οι ικανότητες που αναγράφονται στα Προσδοκώμενα Μαθησιακά Αποτελέσματα, έχουν επιτευχθεί. Μαθησιακές δραστηριότητες που μπορούν να χρησιμοποιηθούν στη φάση της αξιολόγησης είναι κυρίως εκείνες οι οποίες εντάσσονται στο είδος μαθησιακών διαδικασιών που τιτλοφορείται ως «**Εφαρμόζοντας**» |

**Ενδεικτικές Δραστηριότητες:**

|  |
| --- |
| **Βιώνοντας** |
| -**Ιδεοθύελλα:** λέξη κλειδί «βία**».** Ο εκπαιδευτικός προτείνει στους μαθητές να εκφράσουν τις πρώτες σκέψεις που έρχονται στο μυαλό τους, καθώς ακούνε τη λέξη «βία». Έτσι προετοιμάζονται για το εννοιολογικό πλαίσιο του θέματος που θα συζητήσουν.  -**Έντεχνος Συλλογισμός (μοτίβο: βλέπω, ισχυρίζομαι, αναρωτιέμαι): φωτογραφία του ψηλότερου κτιρίου στον κόσμο Burj Khalifa**. Ο εκπαιδευτικός αναζητά μέσω το διαδικτύου μία φωτογραφία που να απεικονίζει το ψηλότερο κτίριο του κόσμου, το οποίο ονομάζεται Burj Khalifa και βρίσκεται στο Dubai, στα Ηνωμένα Αραβικά Εμιράτα. Σε κάθε περίπτωση μεριμνά ώστε να μην προσκρούει σε ζητήματα πνευματικών δικαιωμάτων. Στη συνέχεια δείχνει στους μαθητές, μέσω βίντεο-προβολέα την φωτογραφία αυτή. Επειδή το εν λόγω κτήριο είναι ένα επίτευγμα της σύγχρονης αρχιτεκτονικής, θα μπορούσε η φωτογραφία του, στο πλαίσιο της διδακτικής πράξης να αποτελέσει αντικείμενο μελέτης μέσω του Έντεχνου Συλλογισμού. Με τη βοήθεια του μοτίβου «βλέπω, ισχυρίζομαι, αναρωτιέμαι», οι μαθητές προσκαλούνται να επεξεργαστούν τα ακόλουθα: Τι ακριβώς βλέπουν; Τι σκέφτονται καθώς κοιτούν αυτό το κτίριο; Υπάρχουν θέματα για τα οποία έχουν ορισμένους προβληματισμούς καθώς κοιτούν τη φωτογραφία αυτή;  - **Έντεχνος Συλλογισμός (μοτίβο: Headlines):** βίντεο σχετικά με το πρώτο και μοναδικό ταξίδι του υπερωκεάνιου «Τιτανικός». Ο εκπαιδευτικός αναζητά μέσω το διαδικτύου ένα ενημερωτικό βίντεο το οποίο συνδέεται με το ταξίδι του «Τιτανικού», μεριμνώντας ώστε να μην προσκρούει σε ζητήματα πνευματικών δικαιωμάτων. Στη συνέχεια, αφού παρουσιαστεί η προβολή αυτή μέσα στην τάξη, ο εκπαιδευτικός προσκαλεί τους μαθητές να αποδώσουν μ’ ένα σύντομο τίτλο, το περιεχόμενο των όσων είδαν, σκέφτηκαν και ένιωσαν.  - **TWPS: «Έχω μία εμπορική εταιρεία και θέλω το όνομά της να γίνει ξακουστό, θέλω να γίνει ένα σπουδαίο brand name»**. Εδώ αξιοποιείται η τεχνική “Think, Write, Pair, Share” (= Σκέψου, Γράψε, Συζήτησε, Μοιράσου). Αυτή η τεχνική διδασκαλίας υλοποιείται σε τέσσερις φάσεις ως: α. ατομικός στοχασμός, β. καταγραφή των σκέψεων, γ. συζήτηση ανά ζεύγη και δ. συζήτηση μέσα στην ολομέλεια της τάξης. Οι μαθητές αναλαμβάνουν να επεξεργαστούν το εξής υποθετικό ζήτημα: «Έχω μία εμπορική εταιρεία και θέλω το όνομά της να γίνει ξακουστό, ένα σπουδαίο brand name». Σχετικά με το θέμα αυτό εκφράζουν τις σκέψεις και τα συναισθήματά τους, δηλ. επισημαίνουν τι μπορεί να σημαίνει γι’ αυτούς μία τέτοια υποθετική πρόκληση, για ποιον λόγο θα έθεταν έναν τέτοιο σκοπό, αν όντως κάτι τέτοιο θα αποτελούσε όνειρο ζωής ή όχι, αν θεωρούν ότι κάτι τέτοιο θα τους έφερνε ευτυχία κ.τ.ό.   * Με τις παραπάνω δραστηριότητες οι μαθητές εμπλέκονται με βιωματικό τρόπο σ’ ένα περιβάλλον μαθητείας, το οποίο μπορεί να τους δώσει αφορμή να προβληματιστούν ή απλώς να υποψιαστούν αναφορικά με δύο ερωτήματα: α. Με ποιον τρόπο ο άνθρωπος αναζητά να εξουσιάσει τα στοιχεία της φύσης, υπερβαίνοντας τις όποιες δυσκολίες; β. Μήπως ο άνθρωπος προσπαθεί να κυριαρχήσει όχι μόνο πάνω στην φύση αλλά και πάνω στον και εναντίον του συνανθρώπου του, ασκώντας βία; γ. Τα επιτεύγματα του ανθρώπου, όσο σπουδαία και αν είναι, έχουν τη δυνατότητα να προσφέρουν στον άνθρωπο μία «μόνιμη» αίσθηση παντοδυναμίας, ασφάλειας, και ευτυχίας; |

|  |
| --- |
| **Εννοιολόγηση** |
| -**Μετασχηματισμός βιβλικού κειμένου: Κάιν και Άβελ (Γεν 4,2 -15)**: Πρόκειται για μία πολύ ενδιαφέρουσα τεχνική διδασκαλίας. Μέσω αυτής οι μαθητές επιχειρούν να «ξαναγράψουν» το βιβλικό κείμενο αναπλάθοντάς το γλωσσικά ώστε να αντιστοιχεί στο πλαίσιο επικοινωνίας που χρησιμοποιούν οι ίδιοι οι μαθητές στην καθημερινότητά τους. Με τον τρόπο αυτό, το βιβλικό κείμενο συνιστά μία διήγηση που έχει σημασία για το παρόν τους.  -**Επίλυση προβλήματος: Το ιστορικό πλαίσιο της διήγησης για τον πύργο της Βαβέλ**: Η τεχνική αυτή περιέχει ορισμένες επιμέρους φάσεις, κατά τις οποίες ο μαθητής αντιμετωπίζει ένα θέμα ως πρόβλημα, δηλ. προσεγγίζει ένα ζήτημα ως ερώτημα που δεν έχει βρει την απάντησή του. Στην περίπτωση αυτή, το ερώτημα που τίθεται αφορά τα ιστορικά γεγονότα που συνδέονται με τη διήγηση για τον πύργο της Βαβέλ. Οι επιμέρους φάσεις είναι οι εξής: α. Ορισμός και παρουσίαση του προβλήματος, β. σχεδιασμός στρατηγικής για την επίλυση, γ. οργάνωση πληροφοριών, δ. κατανομή πηγών πληροφόρησης και εύρεση λύσης, ε. παρακολούθηση και έλεγχος, στ. αξιολόγηση.  Μέσα από τη μελέτη των κατάλληλων πηγών οι μαθητές μπορούν να επισημάνουν ότι η διήγηση για τον πύργο της Βαβέλ έχει την αφετηρία της στο πρόγραμμα του Ασσύριου Βασιλιά Σαργών του Β’ (721-705 π.Χ.) σχετικά με την οικοδόμηση μίας καινούργιας πρωτεύουσας με το όνομα *Dur-Scharrukin·* μεγαλεπήβολα κτίρια θα έδιναν στους υπηκόους την εντύπωση ότι ανήκουν σε μία ενιαία αυτοκρατορία και έτσι θα αποκτούσαν συμβολικά την αίσθηση μίας «κοινής» γλώσσας. Εξ’ ου και το όλο ζήτημα σχετικά με τη σύγχυση των γλωσσών, το οποίο πραγματεύεται η εν λόγω βιβλική διήγηση. Ωστόσο, ο συγγραφέας της βιβλικής διήγησης μεταφέρει το εν λόγω οικοδομικό «όραμα», ως προς την ιστορική του συνάφεια, στην εποχή της Βαβυλώνιας αιχμαλωσίας, κατά την οποίαν οι Ισραηλίτες αντίκρισαν τα ζιγκουράτ.  Μέσω της δραστηριότητας αυτής οι μαθητές έχουν τη δυνατότητα να αντιληφθούν, αφενός μεν το ιστορικό πλαίσιο μέσα στο οποίο εντοπίζονται οι πραγματικές αφορμές και εικόνες της βιβλικής διήγησης για τον πύργο της Βαβέλ, αφετέρου, να τεκμηριώσουν θεολογικά τον λόγο για τον οποίον παρατίθεται στα πρώτα κεφάλαια της Γένεσης η διήγηση αυτή.  **-Εννοιολογικός χάρτης. Τα γεγονότα του Κατακλυσμού**. Με την τεχνική αυτή διδασκαλίας οι μαθητές επιχειρούν, με βάση τις σχετικές διηγήσεις από το βιβλίο της Γένεσης, να τοποθετήσουν σε μία διαδοχική σειρά τα γεγονότα πριν, κατά τη διάρκεια και λίγο μετά το τέλος του Κατακλυσμού. Ο/η διδάσκων ζητά από τους μαθητές να γράψουν στον πίνακα τίτλους που χαρακτηρίζουν τα γεγονότα αυτά και στη συνέχεια να τα τοποθετήσουν σε μία διαδοχική σειρά.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν τις βασικές έννοιες οι οποίες συνδέονται με το αντικείμενο της διδασκαλίας. Εν προκειμένω, αντιλαμβάνονται τα βασικά σημεία της διήγησης για τον Κάιν και τον Άβελ, ενώ παράλληλα επισημαίνουν το ιστορικό πλαίσιο βάσει του οποίου συντάχθηκε η διήγηση για τον πύργο της Βαβέλ. |

|  |
| --- |
| **Αναλύοντας** |
| **-Ανακριτική καρέκλα – Συνταύτιση με βιβλικά πρόσωπα:** Ο Κάιν (στόχος: διερεύνηση των συναισθημάτων και των κινήτρων της στάσης του Κάιν απέναντι στον Άβελ): Κατά την εφαρμογή αυτής της τεχνικής, ένας μαθητής προσκαλείται να καθίσει σε μία καρέκλα αναλαμβάνοντας έναν συγκεκριμένο ρόλο. Στην περίπτωση αυτή, ο μαθητής αναλαμβάνει τον ρόλο του Κάιν. Οι υπόλοιποι μαθητές θέτουν ερωτήματα σχετικά με τις αντιλήψεις και τις αξίες που πρεσβεύει ο Κάιν. Η τεχνική αυτή συμβάλλει σε μεγάλο βαθμό, ώστε οι μαθητές να «μεταφερθούν» στη θέση του Κάιν, να ανακαλύψουν στοιχεία του χαρακτήρα του, νιώθοντας ότι το πρόσωπο αυτό βρίσκεται δίπλα τους.  **-Εννοιολογικός χάρτης (mind map): αναδεικνύοντας τα κοινά σημεία με τις λέξεις-κλειδιά «Πτώση πρωτοπλάστων», «Κάιν και Άβελ», «Κατακλυσμός», «πύργος της Βαβέλ»**. Ο εκπαιδευτικός γράφει στον πίνακα τις τρεις λέξεις κλειδιά. Προτείνει στους μαθητές να διατυπώσουν τα όσα έχουν μάθει από την προηγούμενη ενότητα και επιχειρώντας να κάνουν ορισμένες συνδέσεις σε επίπεδο θεολογικό. Ο εκπαιδευτικός μπορεί να θέτει ορισμένα ερωτήματα, όπως π.χ. «τι αναζητούν οι Πρωτόπλαστοι;», «τι αναζητά ο Κάιν», «ποιο όνειρο επιθυμούν οι άνθρωποι να πραγματοποιήσουν οικοδομώντας τον πύργο της Βαβέλ;», «μήπως όλα αυτά σας θυμίζουν κάτι από τη ζωή του σύγχρονου ανθρώπου;»   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν με ποιον τρόπο οι επιμέρους έννοιες του υπό διερεύνηση αντικειμένου της διδασκαλίας, συνδέονται μεταξύ τους και δημιουργούν γενικεύσεις. Εν προκειμένω, οι μαθητές μπορούν να ανακαλύψουν τις θεολογικές διαστάσεις των διηγήσεων για τον Κάιν και τον Άβελ, για τον Κατακλυσμό και για τον πύργο της Βαβέλ. |

|  |
| --- |
| **Εφαρμόζοντας** |
| **-Επικαιροποίηση βιβλικού κειμένου: Ο πύργος της Βαβέλ (Γεν 11, 1 – 9)**. Αυτή η τεχνική διδασκαλίας συνιστά μία προσπάθεια των μαθητών να «ξαναγράψουν» το κείμενο χρησιμοποιώντας λέξεις, έννοιες, εικόνες, ιδέες και παραστάσεις από τον σύγχρονο κόσμο μέσα στον οποίον ζουν. Πρόκειται για ένα απαιτητικό αλλά ταυτόχρονα συναρπαστικό εγχείρημα, μέσα από το οποίο ο εκπαιδευτικός μπορεί να αξιολογήσει κατά πόσο οι μαθητές έχουν κατακτήσει τη γνώση, όπως αυτή σκιαγραφείται στα προσδοκώμενα μαθησιακά αποτελέσματα.  -**Έντεχνος Συλλογισμός (μοτίβο: ακούγοντας δέκα επί δύο): Τραγούδι «Δίψα» (Στίχοι – Μουσική: Νίκος Πορτοκάλογλου)**. Ο/η διδάσκων δίνει στους μαθητές την ευκαιρία να ακούσουν το τραγούδι «Δίψα» από το ομώνυμο CD του συνθέτη και τραγουδιστή Νίκου Πορτοκάλογλου, και τους ζητά να γράψουν σ’ ένα χαρτί δέκα λέξεις ή φράσεις που τους έρχονται στον νου κατά την ακρόαση αυτού του τραγουδιού. Στη συνέχεια ο/η εκπαιδευτικός αφήνει τους μαθητές να ακούσουν για δεύτερη φορά το ίδιο τραγούδι και τους ζητά και πάλι να γράψουν δέκα λέξεις ή φράσεις που τους έκαναν εντύπωση κατά την ακρόαση· συγχρόνως, προσφέρει στους μαθητές ορισμένα ερωτήματα για προβληματισμό, όπως π.χ. «το τραγούδι κάνει λόγο για τη δίψα του ανθρώπου. Μήπως αυτή η δίψα περιγράφεται επίσης και στις βιβλικές διηγήσεις;», και με τον τρόπο αυτό τους βοηθά να ανακαλύψουν ένα νόημα μέσα από τις βιβλικές διηγήσεις, το οποίο να συνδέεται με τις αναζητήσεις του σύγχρονου ανθρώπου.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να ανακαλύψουν ποιο νόημα θα μπορούσαν να έχουν για τη δική τους ζωή οι βιβλικές διηγήσεις για τον Κάιν και τον Άβελ, για τον Κατακλυσμό και για το πύργο της Βαβέλ. |

**\* \* \***

|  |
| --- |
| **6η Διδακτική Ενότητα (1 δίωρο):**  **Η «πάλη» του Θεού με τον «πονηρό» Ιακώβ:**  **Η εκλογή πραγματοποιείται μέσα από εκπλήξεις!** |

|  |
| --- |
| **Προσδοκώμενα Μαθησιακά Αποτελέσματα** |
| Μετά την ολοκλήρωση αυτής της ενότητας οι μαθητές/τριες θα είναι σε θέση:  **α)** Να εξηγούν για ποιον λόγο η εκλογή στην Παλαιά Διαθήκη συμπορεύεται με απρόσμενες και δύσκολες καταστάσεις  **β)** Να προσεγγίζουν την έννοια της εκλογής ως πράξης που έχει για σημείο αφετηρίας αποκλειστικά την απόφαση του Θεού και όχι τις ηθικές επιλογές του ανθρώπου  **γ)** Να αναδεικνύουν τη θεολογική σημασία της εκλογής, επισημαίνοντας μέσα από παραδείγματα βιβλικών διηγήσεων ότι αυτή συνιστά ανάληψη ευθύνης για τη σωτηρία όλου του κόσμου και όχι προνομιακή διάκριση από τους άλλους  **δ)** Να διακρίνουν μέσα στις διηγήσεις για τον Ιακώβ και τον Ιωσήφ, αγωνίες και αναζητήσεις του σύγχρονου ανθρώπου και να τις αντιπαραβάλλουν κριτικά με τη ζωή ενός σύγχρονου Χριστιανού μέσα στο Σώμα της Εκκλησίας |

|  |
| --- |
| **Αξιολόγηση** |
| Τα Προσδοκώμενα Μαθησιακά Αποτελέσματα είναι διατυπωμένα με τέτοιον τρόπο, ώστε να εκφράζουν δεξιότητες και ικανότητες των μαθητών, τις οποίες οι μαθητές μπορούν να εξωτερικεύσουν και ως εκ τούτου ο/η διδάσκων μπορεί να παρατηρήσει και να αξιολογήσει. Συνεπώς, η αξιολόγηση της επίδοσης των μαθητών συνίσταται στο να εξετάσει ο/διδάσκων, με τη συνδρομή κατάλληλων μαθησιακών δραστηριοτήτων, εάν και σε ποιο βαθμό οι δεξιότητες και οι ικανότητες που αναγράφονται στα Προσδοκώμενα Μαθησιακά Αποτελέσματα, έχουν επιτευχθεί. Μαθησιακές δραστηριότητες που μπορούν να χρησιμοποιηθούν στη φάση της αξιολόγησης είναι κυρίως εκείνες οι οποίες εντάσσονται στο είδος μαθησιακών διαδικασιών που τιτλοφορείται ως «**Εφαρμόζοντας**» |

**Ενδεικτικές Δραστηριότητες:**

|  |
| --- |
| **Βιώνοντας** |
| **-TWPS: «Στις εκλογές για την ανάδειξη 5μελούς συμβουλίου της τάξης μου συγκέντρωσα τις περισσότερες ψήφους. Οι σκέψεις και τα συναισθήματά μου»**. Εδώ αξιοποιείται η τεχνική “Think, Write, Pair, Share” (= Σκέψου, Γράψε, Συζήτησε, Μοιράσου). Αυτή η τεχνική διδασκαλίας υλοποιείται σε τέσσερις φάσεις ως: α. ατομικός στοχασμός, β. καταγραφή των σκέψεων, γ. συζήτηση ανά ζεύγη και δ. συζήτηση μέσα στην ολομέλεια της τάξης. Οι μαθητές καλούνται να αποτυπώσουν στο χαρτί σκέψεις και συναισθήματα που θα μπορούσαν να προκύψουν από ένα ρεαλιστικό σενάριο (εκλογές μαθητικού 5μελούς συμβουλίου) και στη συνέχεια να συζητήσουν σχετικά.  -**Ρόλος στον τοίχο: «Ποιες θα μπορούσαν να είναι οι σκέψεις και τα συναισθήματα ενός ανθρώπου που ανήκει στον εκλεκτό λαού του Θεού;»**. Αυτή η τεχνική διδασκαλίας εφαρμόζεται ως εξής: Ο/η εκπαιδευτικός, πριν ξεκινήσει το μάθημα, ετοιμάζει το περίγραμμα ενός ανθρώπου, ο οποίος υποτίθεται ότι αναπαριστά έναν Ισραηλίτη. Το περίγραμμα αυτό θα πρέπει να είναι αποτυπωμένο πάνω σ’ ένα ευμέγεθες χαρτί, προκειμένου να αναρτηθεί σε κεντρικό σημείο της τάξης και να είναι ορατό από όλους τους μαθητές. Πάνω από το περίγραμμα αυτό αναγράφεται ο εξής τίτλος: «Σκέψεις και συναισθήματα ενός ανθρώπου που είναι εκλεκτός στα μάτια του Θεού». Κατά τη διάρκεια της διδακτικής πράξης, ο/η εκπαιδευτικός ζητά από τους μαθητές να γράψουν τις σκέψεις και τα συναισθήματα που ενδεχομένως έχει ο άνθρωπος αυτός που αναπαρίσταται.  **-Δραματοποίηση: Ο Ιακώβ ξεγελάει τον γέροντα Ισαάκ και λαμβάνει τα πρωτοτόκια**. Τρεις μαθητές αναλαμβάνουν να παρουσιάσουν μέσα στην τάξη ένα σύντομο σκετς, στο οποίο αναπαρίσταται η σκηνή κατά την οποίαν ο Ιακώβ επιχειρεί με απάτη να λάβει τα πρωτοτόκια από τον πατέρα του, Ισαάκ. Αυτή η τεχνική διδασκαλίας προσφέρει στους μαθητές τη δυνατότητα να «μεταφερθούν» νοερώς μέσα στις σκέψεις και στα συναισθήματα των δύο ρόλων, και να ανακαλύψουν πτυχές των χαρακτήρων τους.   * Με τις παραπάνω δραστηριότητες οι μαθητές εμπλέκονται με βιωματικό τρόπο σ’ ένα περιβάλλον μαθητείας, το οποίο μπορεί να τους δώσει αφορμή να προβληματιστούν αναφορικά με τα εξής θέματα: α. την έννοια της εκλογής, β. την επιθυμία του ανθρώπου να διακρίνεται από τους γύρω του και γ. τη σχέση που μπορεί να έχει αυτή η επιθυμία με την έννοια της εκλογής στην Παλαιά Διαθήκη. |

|  |
| --- |
| **Εννοιολόγηση** |
| **-Διήγηση βιβλικού κειμένου από άλλη προοπτική**: Ο Ησαύ διηγείται τα γεγονότα σχετικά με την απάτη του Ιακώβ. Για την εφαρμογή αυτής της τεχνικής διδασκαλίας, θα πρέπει αρχικά ο/η εκπαιδευτικός να διαβάσει στους μαθητές την υπό εξέταση βιβλική διήγηση. Κατόπιν, ζητά από τους μαθητές να διηγηθούν εκ νέου την ίδια περικοπή σκεπτόμενοι ότι το πρόσωπο που διηγείται είναι ο Ησαύ. Στην εν λόγω διήγηση που αναλαμβάνουν οι μαθητές, μπορούν, «μεταφερόμενοι» στη θέση του Ησαύ, να περιγράψουν τις σκέψεις και τα συναισθήματά του.  -**Συνταύτιση με βιβλικά πρόσωπα: «Ιακώβ, πώς νιώθεις καθώς αναχωρείς για τον θείο σου Λάβαν;»**. Με αυτήν την τεχνική διδασκαλίας, ένας μαθητής υποδύεται τον Ιακώβ. Οι υπόλοιποι συμμαθητές του θέτουν ερωτήματα σχετικά με τις ιδέες, απόψεις και βιώματα που νιώθει ο Ιακώβ. Ο μαθητής που υποδύεται τον Ιακώβ, προσπαθεί να ταυτιστεί μαζί του και να απαντήσει στα ερωτήματα που θέτει η τάξη.  **-Καρέκλα αφήγησης: Ο μεγαλύτερος εκ των παιδιών του Ιακώβ διηγείται την ιστορία του Ιωσήφ από τη στιγμή της άδικης μεταχείρισής του μέχρι την ανάδειξή του σε Αντιβασιλέα της Αιγύπτου**. Πρόκειται για μία τεχνική διδασκαλίας, μέσω της οποίας επιχειρείται μία εκ νέου διήγηση γεγονότων, μέσα όμως από μία άλλη προοπτική. Στην περίπτωση αυτή, ένας μαθητής αναλαμβάνει να ταυτιστεί με τον ρόλο του μεγαλύτερου παιδιού του Ιακώβ, και να διηγηθεί όλα τα γεγονότα της ιστορίας του Ιωσήφ. Στη συνέχεια στρέφει την καρέκλα προς τον ακριβώς αντίθετο προσανατολισμό και διηγείται τα γεγονότα μέσα από την οπτική γωνία του Ιωσήφ, δηλ. ταυτίζεται με τον ρόλο του Ιωσήφ.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν τις βασικές έννοιες οι οποίες συνδέονται με το αντικείμενο της διδασκαλίας. Εν προκειμένω, αντιλαμβάνονται τα βασικά σημεία της «βιογραφίας» του Ιακώβ, καθώς και την ιστορία του Ιωσήφ από τη στιγμή της άδικης μεταχείρισής του από τα αδέλφια του μέχρι τη στιγμή της συγκινητικής συνάντησης και αναγνώρισης στην Αίγυπτο. |

|  |
| --- |
| **Αναλύοντας** |
| **-«Παγωμένη» εικόνα: Ο Ησαύ συμφιλιώνεται με τον αδελφό του Ιακώβ.** Κατά την εφαρμογή αυτής της τεχνικής διδασκαλίας, οι μαθητές ουσιαστικά αναπαριστούν ένα στιγμιότυπο. Εδώ πρόκειται για τη στιγμή της συμφιλίωσης του Ησαύ με τον Ιακώβ. Ένα μέρος της τάξης «δημιουργεί» το στιγμιότυπο αυτό, προσπαθώντας να τονίσει την ιδιαίτερα φορτισμένη ατμόσφαιρα που χαρακτηρίζει τη στιγμή της συνάντησης-συμφιλίωσης, ενώ οι υπόλοιποι μαθητές εξωτερικεύουν τις σκέψεις και τα συναισθήματά τους, καθώς επιχειρούν να «αναγνώσουν» το συγκεκριμένο αυτό στιγμιότυπο.  **-Συλλογικός ρόλος: Ο Ιακώβ πριν και μετά την πάλη με τον Θεό**. Οι μαθητές της τάξης υποδύονται τον Ιακώβ. Ωστόσο, κάθε μαθητής αναλαμβάνει να παρουσιάσει μία μόνο πτυχή της ιστορίας ή του χαρακτήρα του Ιακώβ. Η εν λόγω τεχνική διδασκαλίας βοηθά τους μαθητές να εντρυφήσουν περισσότερο στα ιδιαίτερα στοιχεία που εκφράζουν την προσωπικότητα του Ιακώβ πριν και μετά το γεγονός της πάλης με τον Θεό. Μέσα από αυτήν την ταύτιση ρόλων, οι μαθητές επιχειρούν να κατανοήσουν σε βάθος, ότι στη συνάντηση-πάλη αυτή, ο Ιακώβ γνωρίζει τον εαυτό του και το Θεό και μέσα από τη ολοκληρωτική αυτή πορεία αυτογνωσίας και θεογνωσίας, αναλαμβάνει την ευθύνη της εκλογής, δηλ. αναλαμβάνει την ευθύνη να γίνει φορέας των υποσχέσεων του Θεού.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν με ποιον τρόπο οι επιμέρους έννοιες του υπό διερεύνηση αντικειμένου της διδασκαλίας, συνδέονται μεταξύ τους και δημιουργούν γενικεύσεις. Εν προκειμένω, οι μαθητές μπορούν να εντοπίσουν και να αξιολογήσουν ορισμένες καταστάσεις και γεγονότα, τα οποία σχετίζονται με το γεγονός της εκλογής. Και ως εκ τούτου, δύνανται να κατανοήσουν σε βάθος, ότι η εκλογή παραπέμπει σε ανάληψη ευθύνης και ετοιμότητα αυτοθυσίας για χάρη των συνανθρώπων, και όχι σε θέση διάκριση και ηγεμονία σε βάρος των συνανθρώπων. |

|  |
| --- |
| **Εφαρμόζοντας** |
| **-«Η ιστορία του Ιακώβ (κουΐζ)».** Από το «Φωτόδεντρο» (<http://photodentro.edu.gr/aggregator/lo/photodentro-lor-8521-1340>). Οι μαθητές επισκέπτονται τον παραπάνω σύνδεσμο στο «Φωτόδεντρο» και προσπαθούν να απαντήσουν στις ερωτήσεις που θέτει του κουΐζ. Με τον τρόπο αυτό προσφέρεται η δυνατότητα μίας επανάληψης των όσων έχουν διδαχθεί, αλλά και μίας ανατροφοδότησης.  -**Δουλεύοντας με κείμενο: γέροντος Αιμιλιανού Σιμωνοπετρίτου, Περί Θεού: Λόγος Αισθήσεως, 22η και 23η παράγραφος (**[**http://www.myriobiblos.gr/texts/greek/aimilianos\_peritheou\_1.html**](http://www.myriobiblos.gr/texts/greek/aimilianos_peritheou_1.html)**)**. Στο εν λόγω κείμενο ο γέρων Αιμιλιανός υποστηρίζει ότι η προσευχή προς τον Θεό είναι μία συνάντηση μεταξύ του γήινου ανθρώπου και του ουράνιου Θεού, και ότι ουσιαστικά πρόκειται για μία πάλη, στην οποίαν ο γήινος άνθρωπος προσπαθεί να πείσει τον Θεό, να τον ακούσει και να ικανοποιήσει το αίτημά του. Ακριβώς για τον λόγο αυτό, η προσευχή χαρακτηρίζεται από τον γέροντα Αιμιλιανό ως πάλη και συγκρίνεται με τη βιβλική διήγησης της πάλης του Ιακώβ με τον Θεό. Στην περίπτωση αυτή, ο εκπαιδευτικός καλό είναι να προτείνει στους μαθητές να συγκρίνουν μεταξύ τους το κείμενο του γέροντος Αιμιλιανού με τη βιβλική διήγηση της πάλης.  -**Συζήτηση στρογγυλής τράπεζας με θέμα: «ἐὰν οὖν πεινᾷ ὁ ἐχθρός σου, ψώμιζε αὐτόν, ἐὰν διψᾷ, πότιζε αὐτόν· τοῦτο γὰρ ποιῶν ἄνθρακας πυρὸς σωρεύσεις ἐπὶ τὴν κεφαλὴν αὐτοῦ. μὴ νικῶ ὑπὸ τοῦ κακοῦ, ἀλλὰ νίκα ἐν τῷ ἀγαθῷ τὸ κακόν.»(Ρωμ. 12, 20-21)**. Οι μαθητές αναλαμβάνουν μέσα στην τάξη τη διεξαγωγή μίας συνομιλίας κατά το πρότυπο μίας συζήτησης στρογγυλής τράπεζας. Ειδικότερα, ορισμένοι μαθητές αναλαμβάνουν, ως ομιλητές, να υποστηρίξουν κάποιες απόψεις τεκμηριώνοντάς τες, ενώ η υπόλοιπη τάξη υποδύεται τον ρόλο του ακροατηρίου θέτοντας ερωτήσεις στους ομιλητές της στρογγυλής τράπεζας. Έχοντας ως σημείο αφετηρίας το γεγονός ότι ο Ιωσήφ μετέτρεψε την κακή και άδικη μεταχείρισή του από τα αδέλφια σε πραγματική ευλογία και ευεργεσία, οι μαθητές προσκαλούνται να εκφράσουν τις σκέψεις και τα συναισθήματά τους αναφορικά με το γνωστό παύλειο χωρίο, το οποίο υποστηρίζει ότι το κακό δεν «υπεριβαίνεται» με την εκδίκηση ή την ανταπόδοση αλλά με την αγάπη.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να ανακαλύψουν ποιο νόημα θα μπορούσαν να έχουν για τη δική τους ζωή οι βιβλικές διηγήσεις για τον Ιακώβ και τον Ιωσήφ. |

**\* \* \***

|  |
| --- |
| **18η Διδακτική Ενότητα (1 δίωρο):**  **Καθ’ οδόν με τον Χριστό συζητώντας: Ματιές στη Βασιλεία των Ουρανών** |

|  |
| --- |
| **Προσδοκώμενα Μαθησιακά Αποτελέσματα** |
| Μετά την ολοκλήρωση αυτής της ενότητας οι μαθητές/τριες θα είναι σε θέση:  **α**) Nα αναγνωρίζουν τον Θεάνθρωπο Ιησού Χριστό ως διδάσκαλο, που προσλαμβάνει δημιουργικά την καθημερινότητα για να τη φωτίσει «διαφορετικά»  **β**) Nα προσεγγίζουν τη ζωή του Κυρίου ως την κατεξοχήν Παραβολή, επισημαίνοντας και εκτιμώντας τον συνδυασμό λόγου και πράξης  **γ**) Nα «μεταφράζουν» στη γλώσσα τους το κεντρικό σημείο της διδασκαλίας του Ιησού, τη Βασιλεία των Ουρανών, και να περιγράφουν την υπαρξιακή διάσταση που δύναται να έχει η Κυριακή Προσευχή στη ζωή του ανθρώπου.  **ε**) Nα εξηγούν την ανθρωπολογική και θεολογική σημασία της τριλογίας των παραβολών του Χαμένου.  στ) Να αιτιολογούν την αντίδραση του πλήθους, της οικογένειας, των μαθητών στο κήρυγμα του Ιησού. |

|  |
| --- |
| **Αξιολόγηση** |
| Τα Προσδοκώμενα Μαθησιακά Αποτελέσματα είναι διατυπωμένα με τέτοιον τρόπο, ώστε να εκφράζουν δεξιότητες και ικανότητες των μαθητών, τις οποίες οι μαθητές μπορούν να εξωτερικεύσουν και ως εκ τούτου ο/η διδάσκων μπορεί να παρατηρήσει και να αξιολογήσει. Συνεπώς, η αξιολόγηση της επίδοσης των μαθητών συνίσταται στο να εξετάσει ο/διδάσκων, με τη συνδρομή κατάλληλων μαθησιακών δραστηριοτήτων, εάν και σε ποιο βαθμό οι δεξιότητες και οι ικανότητες που αναγράφονται στα Προσδοκώμενα Μαθησιακά Αποτελέσματα, έχουν επιτευχθεί. Μαθησιακές δραστηριότητες που μπορούν να χρησιμοποιηθούν στη φάση της αξιολόγησης είναι κυρίως εκείνες οι οποίες εντάσσονται στο είδος μαθησιακών διαδικασιών που τιτλοφορείται ως «**Εφαρμόζοντας**» |

|  |
| --- |
| **Βιώνοντας** |
| **TWPS: «Μύθος», «Παραμύθι», «Παραβολή».** Εδώ αξιοποιείται η τεχνική “Think, Write, Pair, Share” (= Σκέψου, Γράψε, Συζήτησε, Μοιράσου). Αυτή η τεχνική διδασκαλίας υλοποιείται σε τέσσερις φάσεις ως: α. ατομικός στοχασμός, β. καταγραφή των σκέψεων, γ. συζήτηση ανά ζεύγη και δ. συζήτηση μέσα στην ολομέλεια της τάξης. Οι μαθητές καλούνται να αποτυπώσουν στο χαρτί σκέψεις και συναισθήματα που τους γεννιούνται καθώς έρχονται στον νου τους οι λέξεις «Μύθος», «Παραμύθι», «Παραβολή».  **-Καρέκλα αφήγησης:** Ένας μαθητής αφηγείται μία ιστορία που σχετίζεται με τη σχολική καθημερινότητα. Στη συνέχεια, μετά από συζήτηση, παρουσιάζεται ως παραβολή. Πρόκειται για μία τεχνική διδασκαλίας, μέσω της οποίας επιχειρείται η διήγηση γεγονότων μέσα από δύο διαφορετικές προοπτικές. Στην περίπτωση αυτή, οι δύο προοπτικές δεν είναι αντιθετικές, αλλά διαφορετικές ως προς τον τρόπο έφκρασης. Συγκεκριμένα: ένας μαθητής αναλαμβάνει να διηγηθεί ένα γεγονός μέσα από τη σχολική καθημερινότητα. Ακολουθεί συζήτηση μέσα στην τάξη, και όλοι μαζί οι μαθητές προσπαθούν να εξάγουν, μέσα από τη διήγηση αυτή, κάποιο δίδαγμα που τους αφορά. Κατόπιν, ο ίδιος μαθητής που καθόταν προηγουμένως στην καρέκλα αφήγησης, στρέφει την καρέκλα προς τον ακριβώς αντίθετο προσανατολισμό και επιχειρεί να διηγηθεί εκ νέου την ίδια ιστορία από τη σχολική καθημερινότητα, εστιάζοντας όμως στο δίδαγμα που έχει εντοπίσει η τάξη, και προσπαθώντας να διηγηθεί τα γεγονότα με τρόπο συμβολικό.  **-Ιδεοθύελλα** με θέμα: «ζωντανό νερό».   * Με τις παραπάνω δραστηριότητες οι μαθητές εμπλέκονται με βιωματικό τρόπο σ’ ένα περιβάλλον μαθητείας, το οποίο μπορεί να τους δώσει αφορμή να προβληματιστούν σχετικά με το γεγονός ότι ορισμένες αλήθειες ή ιδέες εκφράζονται με τρόπο συμβολικό, προκειμένου να αποδοθεί το νόημα τους καλύτερα και πιο ολοκληρωμένα. |

|  |
| --- |
| **Εννοιολόγηση** |
| **-«Παγωμένη» εικόνα: Ισραηλίτες ακούνε τον Ιησού στη Συναγωγή της Καπερναούμ**. Κατά την εφαρμογή αυτής της τεχνικής διδασκαλίας, οι μαθητές ουσιαστικά αναπαριστούν ένα στιγμιότυπο. Εδώ πρόκειται για τη στιγμή κατά την οποίαν οι Ισραηλίτες ακούνε τον λόγο του Χριστού μέσα στη Συναγωγή της Καπερναούμ. Ένα μέρος της τάξης «δημιουργεί» το στιγμιότυπο αυτό, προσπαθώντας να τονίσει την ιδιαίτερα φορτισμένη ατμόσφαιρα που επικρατεί καθώς οι Ισραηλίτες αντιδρούν στο κήρυγμα του Χριστού, ενώ οι υπόλοιποι μαθητές εξωτερικεύουν τις σκέψεις και τα συναισθήματά τους, καθώς επιχειρούν να «αναγνώσουν» το συγκεκριμένο αυτό στιγμιότυπο.   * **-Λογισμικό «Οι αλήθειες που δίδαξε ο Χριστός»** (photodentro.edu.gr/v/item/ds/8521/7670 ). Βασικά επικεντρώνεται στην «Επί του Όρους Ομιλία». Περιέχει υλικό για το κήρυγμα του Ιησού, αναλύει τον όρο «Βασιλεία του Θεού» και συνοδεύεται από ασκήσεις εμπέδωσης * -**Διάγραμμα: «Οι παραβολές του Ιησού»**. Από το «Φωτόδεντρο» (photodentro.edu.gr/v/item/ds/8521/9236) * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν τις βασικές έννοιες οι οποίες συνδέονται με το αντικείμενο της διδασκαλίας. Εν προκειμένω, να επιχειρήσουν μία πρώτη συνάντηση-γνωριμία με το κήρυγμα και τις παραβολές του Χριστού. |

|  |
| --- |
| **Αναλύοντας** |
| **-Συζήτηση στρογγυλής τραπέζης με θέμα**: «**Ήταν εύκολο να κατανοηθούν οι παραβολές του Ιησού από το ακροατήριό του;»**. Οι μαθητές αναλαμβάνουν μέσα στην τάξη τη διεξαγωγή μίας συνομιλίας κατά το πρότυπο μίας συζήτησης στρογγυλής τράπεζας. Ειδικότερα, ορισμένοι μαθητές αναλαμβάνουν, ως ομιλητές, να υποστηρίξουν κάποιες απόψεις τεκμηριώνοντάς τες, ενώ η υπόλοιπη τάξη υποδύεται τον ρόλο του ακροατηρίου θέτοντας ερωτήσεις στους ομιλητές της στρογγυλής τράπεζας. Οι ομιλητές, με βάση τα βιβλικά κείμενα, συζητούν για την κατανόηση των παραβολών του Χριστού από το πλήθος. Οι υπόλοιποι μαθητές εξωτερικεύουν τις επισημάνσεις ή αντιρρήσεις τους απέναντι στα όσα διατυπώνονται από τους ομιλητές.  **-Εννοιολογικός χάρτης (mind map): «Η Βασιλεία του Θεού»**. O/η διδάσκων ζητά από τους μαθητές να γράψουν γεγονότα και έννοιες, οι οποίες κατά τη γνώμη τους συνδέονται με τον όρο «Βασιλεία του Θεού». Στη συνέχεια, ο/η διδάσκων προτείνει στους μαθητές να ενώσουν με μία γραμμή τα γεγονότα και τις έννοιες, οι οποίες συσχετίζονται περισσότερο μεταξύ τους, ακολουθώντας για τον λόγο αυτό τις πληροφορίες που υπάρχουν μέσα στις βιβλικές διηγήσεις.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν με ποιον τρόπο οι επιμέρους έννοιες του υπό διερεύνηση αντικειμένου της διδασκαλίας, συνδέονται μεταξύ τους και δημιουργούν γενικεύσεις. Εν προκειμένω, οι μαθητές μπορούν να ερμηνεύσουν τις αντιδράσεις των Ισραηλιτών απέναντι στο κήρυγμα του Χριστού, ενώ ταυτόχρονα επιχειρούν να εξηγήσουν τον τρόπο με τον οποίον συνδέονται συγκεκριμένες βιβλικές διηγήσεις με τον όρο «Βασιλεία του Θεού». |

|  |
| --- |
| **Εφαρμόζοντας** |
| **-Επίλυση προβλήματος.** Τι σημαίνει η «Βασιλεία του Θεού» για κάθε μαθητή ξεχωριστά. Ο/η διδάσκων μοιράζει σε κάθε μαθητή μισό φύλλο χαρτί Α4, γράφει το θέμα της δραστηριότητας στον πίνακα και ζητάει να δοθεί απάντηση. Επίσης, ο/η διδάσκων γράφει στον πίνακα το βιβλικό χωρίο «ἤγγικεν ἡ βασιλεία τοῦ Θεοῦ» (Μκ 1,15), και ακριβώς προσθέτει το ερώτημα «Έφθασε ήδη / Έρχεται σύντομα;». Στη συνέχεια , οι μαθητές επεξεργάζονται τις απαντήσεις τους με συζήτηση στην ολομέλεια της τάξης.  -**Καινοτόμος δράση**: ο/η διδάσκων προτρέπει τους μαθητές να δημιουργήσουν όλοι μαζί μία καινοτόμο δράση με τη μορφή Συνθετικής Δημιουργικής Εργασίας, με θέμα «Μύθοι και Παραβολές.   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να αξιολογήσουν τις γνώσεις που έχουν κατακτήσει σχετικά με την έννοια της Βασιλείας του Θεού, και συνάμα να εκτιμήσουν τη σημασία που θα μπορούσε να έχει για τη ζωή τους ο τρόπος ζωής, ο οποίος εκφράζεται με τον συμβολικό αυτό όρο. |

**\* \* \***

|  |
| --- |
| **19η Διδακτική Ενότητα (1 δίωρο):**  **Τι προσφέρει τελικά ο «θαυματοποιός» Χριστός;** |

|  |
| --- |
| **Προσδοκώμενα Μαθησιακά Αποτελέσματα** |
| Μετά την ολοκλήρωση αυτής της ενότητας οι μαθητές/τριες θα είναι σε θέση:  **α**) Nα εξηγούν και να ερμηνεύουν τις πράξεις του Χριστού όχι ως θαύματα αλλά ως δυνάμεις και ως σημεία  **β**) Nα διακρίνουν τα χαρακτηριστικά αυτών των θεραπευτικών δυνάμεων σε συνδυασμό με τον λόγο και τη μαθητεία του Χριστού, αναδεικνύοντας τις προϋποθέσεις και εντοπίζοντας τη «μεθοδολογία» των δυνάμεών του  **δ**) Nα αναλύουν το θεολογικό νόημα της τριλογίας των δυνάμεων του Χριστού, όπως αυτές περιγράφονται στο Μκ 5-6, και να διατυπώνουν με επιχειρήματα την προσωπική τους άποψη επ’ αυτού  ε) Nα συγκρίνουν και να αξιολογούν τις ποικίλες αντιδράσεις στις δυνάμεις του Χριστού |

|  |
| --- |
| **Αξιολόγηση** |
| Τα Προσδοκώμενα Μαθησιακά Αποτελέσματα είναι διατυπωμένα με τέτοιον τρόπο, ώστε να εκφράζουν δεξιότητες και ικανότητες των μαθητών, τις οποίες οι μαθητές μπορούν να εξωτερικεύσουν και ως εκ τούτου ο/η διδάσκων μπορεί να παρατηρήσει και να αξιολογήσει. Συνεπώς, η αξιολόγηση της επίδοσης των μαθητών συνίσταται στο να εξετάσει ο/διδάσκων, με τη συνδρομή κατάλληλων μαθησιακών δραστηριοτήτων, εάν και σε ποιο βαθμό οι δεξιότητες και οι ικανότητες που αναγράφονται στα Προσδοκώμενα Μαθησιακά Αποτελέσματα, έχουν επιτευχθεί. Μαθησιακές δραστηριότητες που μπορούν να χρησιμοποιηθούν στη φάση της αξιολόγησης είναι κυρίως εκείνες οι οποίες εντάσσονται στο είδος μαθησιακών διαδικασιών που τιτλοφορείται ως «**Εφαρμόζοντας**» |

**Ενδεικτικές Δραστηριότητες:**

|  |
| --- |
| **Βιώνοντας** |
| **-TPS «Σκέψεις και συναισθήματα όταν χρησιμοποιούμε τη λέξη “θαύμα”».** Αυτή η τεχνική διδασκαλίας (TPS = Think, Pair, Share = Σκέψου, Συζήτησε, Μοιράσου) υλοποιείται σε τρεις φάσεις ως ακολούθως: α. ατομικός στοχασμός, β. συζήτηση ανά ζεύγη και γ. συζήτηση μέσα στην ολομέλεια της τάξης. Οι μαθητές αναλαμβάνουν να επεξεργαστούν μία υποθετική ερώτηση:Η δραστηριότητα επικεντρώνεται στους στίχους Ιω 9, 35-38.  **-Ιδεοθύελλα με την πρόταση: «θαύματα του Χριστού»**. Οι μαθητές γράφουν στον πίνακα λέξεις ή σύντομους τίτλους που τους έρχονται στον νου σχετικά με τη φράση «θαύματα του Χριστού».  -**Έντεχνος Συλλογισμός (μοτίβο: Headlines):** βίντεο σχετικά με τα σύγχρονα «θαύματα» των επιστημών και της τεχνολογίας. Ο εκπαιδευτικός αναζητά μέσω το διαδικτύου ένα ενημερωτικό βίντεο το οποίο εκφράζει πτυχές του θέματος «σύγχρονα θαύματα της επιστήμης και της τεχνολογίας», μεριμνώντας ώστε να μην προσκρούει σε ζητήματα πνευματικών δικαιωμάτων. Στη συνέχεια, αφού παρουσιαστεί η προβολή αυτή μέσα στην τάξη, ο εκπαιδευτικός προσκαλεί τους μαθητές να γράψουν σε μία κόλλα χαρτί έναν τίτλο ξεκινώντας είτε με τη φράση «Θεωρώ ότι η σύγχρονη τεχνολογία έχει κάνει θαύματα, διότι…» ή με τη φράση «Δεν μπορώ με βεβαιότητα να πω ότι όσα μας προσφέρει η σύγχρονη τεχνολογία αποτελούν θαύματα, διότι…»   * Με τις παραπάνω δραστηριότητες οι μαθητές εμπλέκονται με βιωματικό τρόπο σ’ ένα περιβάλλον μαθητείας, το οποίο μπορεί να τους δώσει την αφορμή να προβληματιστούν πάνω στις έννοιες και τα γεγονότα που πρόκειται να διερευνήσουν στην εν λόγω θεματική ενότητα. Στην περίπτωση αυτή, οι μαθητές προετοιμάζονται για το θέμα που θα πραγματευτούν στην εν λόγω διδακτική ενότητα, καθώς εκφράζουν σκέψεις και συναισθήματα σχετικά με την έννοια «θαύμα». Αυτό δύναται να δημιουργήσει μία πολύ καλή εννοιολογική «γέφυρα», ώστε στο επόμενο είδος γνωστικής διαδικασίας, να διακρίνουν τη διαφορά ανάμεσα στις έννοιες «θαύματα» και «Δυνάμεις». |

|  |
| --- |
| **Εννοιολόγηση** |
| **-Παιχνίδι ρόλων: Η Ανάσταση της κόρης του Ιαείρου**. Οι μαθητές διοργανώνουν ένα σύντομο σκετς και υποδύονται τα πρόσωπα που συμμετέχουν στο γεγονός της Ανάστασης της κόρης του Ιάειρου. Αναλαμβάνοντας τους ρόλους αυτούς, οι μαθητές μπορούν να κατανοήσουν περισσότερο τις σκέψεις και τα συναισθήματα των προσώπων που υποδύονται.  **-Καρέκλα αφήγησης: Ένας μαθητής επιλέγει και αφηγείται ένα θαύμα του Ιησού**. Ένας μαθητής κάθεται σε μία καρέκλα σε κεντρικό σημείο της τάξης, και υποδύεται τον ρόλο ενός Ισραηλίτη που ήταν αυτόπτης και αυτήκοος μάρτυρας ενός εκ των θαυμάτων του Χριστού και αντιμετώπισε το γεγονός αυτό με σεβασμό, δέος και κατάνυξη. Στη συνέχεια στρέφει την καρέκλα προς τον αντίθετο προσανατολισμό και διηγείται εκ νέου το ίδιο γεγονός υποδυόμενος όμως αυτήν τη φορά τον ρόλο ενός Ισραηλίτη που αντιμετωπίσει με κριτική διάθεση και αμφιβολία τις Δυνάμεις του Χριστού.  **-Σταυρόλεξο: Η Ανάσταση της κόρης του Ιαείρου**. Από το «Φωτόδεντρο» (photodentro.edu.gr/v/item/ds/8521/7085).   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να περιγράψουν τα βασικά χαρακτηριστικά των θεραπευτικών δυνάμεων σε συνδυασμό με τον λόγο του Χριστού και τη μαθητεία κοντά του. |

|  |
| --- |
| **Αναλύοντας** |
| **-Συζήτηση στρογγυλής τραπέζης με θέμα**: «**Γιατί οι Γραμματείς και οι Φαρισαίοι αντιδρούσαν στα θαύματα του Ιησού;** ». Οι μαθητές αναλαμβάνουν μέσα στην τάξη τη διεξαγωγή μίας συνομιλίας κατά το πρότυπο μίας συζήτησης στρογγυλής τράπεζας. Ειδικότερα, ορισμένοι μαθητές αναλαμβάνουν, ως ομιλητές, να υποστηρίξουν κάποιες απόψεις τεκμηριώνοντάς τες, ενώ η υπόλοιπη τάξη υποδύεται τον ρόλο του ακροατηρίου θέτοντας ερωτήσεις στους ομιλητές της στρογγυλής τράπεζας. Οι ομιλητές, με βάση τα βιβλικά κείμενα, προσπαθούν να διερευνήσουν τον λόγο για τον οποίον οι Γραμματείς και οι Φαρισαίοι αντιμετωπίζουν τα θαύματα του Χριστού με καχυποψία και αμφιβολίες. Οι υπόλοιποι μαθητές εξωτερικεύουν τις επισημάνσεις ή αντιρρήσεις τους απέναντι στα όσα διατυπώνονται από τους ομιλητές.  -**Διάγραμμα: Τι είναι τα θαύματα του Ιησού**. Από το «Φωτόδεντρο» (photodentro.edu.gr/v/item/ds/8521/9230).   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να κατανοήσουν με ποιον τρόπο οι επιμέρους έννοιες του υπό διερεύνηση αντικειμένου της διδασκαλίας, συνδέονται μεταξύ τους και δημιουργούν γενικεύσεις. Συγκεκριμένα, επιχειρούν να ανακαλύψουν το θεολογικό νόημα που προκύπτει από τις βιβλικές διηγήσεις για τις Δυνάμεις του Χριστού, ενώ ταυτόχρονα εκφράζουν την προσωπική τους άποψη επ’ αυτού. |

|  |
| --- |
| **Εφαρμόζοντας** |
| **-Project**: Ο/η διδάσκων ανακοινώνει στην τάξη ότι προτίθεται να οργανώσει διδακτική επίσκεψη στον Ιερό Ναό της ενορίας που βρίσκεται το σχολείο. Με τη βοήθεια του εφημέριου η τάξη θα «ανακαλύψει» εικόνες και τοιχογραφίες με θέμα τις Δυνάμεις του Χριστού και θα τις καταγράψει  **-Άσκηση αντιστοίχισης:** **Η σημασία των θαυμάτων του Ιησού**. Από το «Φωτόδεντρο». (photodentro.edu.gr/v/item/ds/8521/8896)   * Με τις παραπάνω δραστηριότητες οι μαθητές εμπλέκονται σ’ ένα περιβάλλον μαθητείας, το οποίο μπορεί να τους δώσει τη δυνατότητα να ανακαλέσουν τις γνώσεις που έχουν κατακτήσει με τις βιβλικές διηγήσεις οι οποίες αναφέρονται στις Δυνάμεις του Χριστού· επιπλέον, μπορούν να αναστοχαστούν αναφορικά με το νόημα που πηγάζει από τις διηγήσεις αυτές, καθώς και για τη σημασία που μπορεί να έχει αυτό για την ίδια τους τη ζωή. |

**\* \* \***

|  |
| --- |
| **Ε. ΒΙΒΛΙΟΓΡΑΦΙΑ ΣΧΕΤΙΚΗ**  **ΜΕ ΤΗ ΔΙΔΑΚΤΙΚΗ ΤΩΝ ΒΙΒΛΙΚΩΝ ΚΕΙΜΕΝΩΝ**  **ΚΑΘΩΣ ΚΑΙ ΣΥΝΑΦΕΙΣ**  **ΠΑΙΔΑΓΩΓΙΚΟΥΣ ΠΡΟΒΛΗΜΑΤΙΣΜΟΥΣ** |

-Βασιλόπουλος, Χρ. *Ομολογιακή ή θρησκειολογική θρησκευτική αγωγή;" ένα σύγχρονο δίλημμα : πανηγυρικός λόγος που εκφωνήθηκε στις 29 Ιανουαρίου 2007 από τον Καθηγητή του Τμήματος Θεολογίας Χρήστο Κ. Βασιλόπουλο*. Ανάτυπο. Θεσσαλονίκη: Α.Π.Θ., 2007.

-Βασιλόπουλος, Χρ. *Σχολική θρησκευτική αγωγή*. Θεσσαλονίκη: Βάνιας, 2008.

-Βασιλόπουλος, Χρ. *Παιδαγωγικά μελετήματα.* Θεσσαλονίκη: Βάνιας, 2006.

-Baudrit Alain, *Η ομαδοσυνεργατική μάθηση. Οι αρχές και η λειτουργική εφαρμογή στη σχολική τάξη*, μετ. Ελένη Κρομμύδα, Αθήνα 2007: Κέδρος

-Γκριζοπούλου, Ο. / Καζλάρη, Α. *Θρησκευτικά Α’ Γυμνασίου. Παλαιά Διαθήκη. Η προϊστορία του Χριστιανισμού.* Αθήνα: Παιδαγωγικό Ινστιτούτο.

-Δεληκωστανής, Κ. *Η Σχολική Θρησκευτική Αγωγή μεταξύ Παιδαγωγικής και Θεολογίας.* Αθήνα: Έννοια, 2009.

-Δεληκωστανής, Κ. *Η Γοητεία του Ασκητισμού.* Αθήνα: Έννοια, 2011.

-Δεληκωστανής, Κ. *Η Παιδεία ως Πολιτισμός του Προσώπου.* Αθήνα: Έννοια, 2009.

-Δεσπότης, Σ. *Βίβλος και Παιδαγωγικές Εφαρμογές. Η ιστορική πορεία του Ιησού Χριστού ως μοντέλο ζωής.* Αθήνα: Έννοια, 2017

-Ιωαννίδης, Θ. *Διδακτική των Βιβλικών Κειμένων. Θεωρία και Πράξη.* Αθήνα: Έννοια, 2015.

-Κακανά Δόμνα – Μίκα, *Η ομαδοσυνεργατική διδασκαλία και μάθηση. Θεωρητικές προσεγγίσεις και εκπαιδευτικές προοπτικές*, Θεσσαλονίκη 2015: Αφοί Κυριακίδη

-Kalantzis, M. / Cope, B. *Νέα Μάθηση. Βασικές αρχές για την επιστήμη της εκπαίδευσης*. (Εισαγωγή κ& επιμέλεια: Αρβανίτη, Ευγενία. Μετάφραση: Χρηστίδης, Γιώργιος). Αθήνα: Κριτική, 2013. Για τις Αρχές της Μάθησης μέσω Σχεδιασμού βλ. επίσης τους παρακάτω συνδέσμους:

**α.** <http://neamathisi.com/learning-by-design/pedagogy>

**β.** <http://neamathisi.com/learning-by-design/the-knowledge-processes>

**γ.**  <http://neamathisi.com/learning-by-design/glossary/experiencing-the-known>

**δ.** <http://neamathisi.com/learning-by-design/glossary/experiencing-the-new>

**ε.** <http://neamathisi.com/learning-by-design/glossary/conceptualising-by-naming>

**στ.** <http://neamathisi.com/learning-by-design/glossary/conceptualising-with-theory>

**ζ.** <http://neamathisi.com/learning-by-design/glossary/analysing-functionally>

**η.** <http://neamathisi.com/learning-by-design/glossary/analysing-critically>

**θ.** <http://neamathisi.com/learning-by-design/glossary/applying-appropriately>

**ι.** <http://neamathisi.com/learning-by-design/glossary/applying-creatively>

-Καραχάλιας, Στ. / Μπράτη, Π. / Πασσάκος, Δ. / Φίλιας, Γ. *Θρησκευτικά Γ’ Γυμνασίου. Θέματα από την Ιστορία της Εκκλησίας.* Αθήνα: Παιδαγωγικό Ινστιτούτο.

-Κογκούλης, Ι. *Ιστορία της Θρησκευτικής σχολικής εκπαίδευσης στη Νεότερη Ελλάδα*. Θεσσαλονίκη: Εκδόσεις Κυριακίδη, 2017.

-Κογκούλης, Ι. *Εισαγωγή στην Παιδαγωγική*. Θεσσαλονίκη: Εκδόσεις Κυριακίδη, 72016.

-Κογκούλης, Ι. *Διδακτική του μαθήματος των Θρησκευτικών-Παιδείας και Ελληνορθόδοξης Κληρονομιάς- στην Πρωτοβάθμια και Δευτεροβάθμια Εκπαίδευση*. Θεσσαλονίκη: Εκδόσεις Κυριακίδη, 22014.

-Κογκούλης, Ι. *Κατηχητική και Χριστιανική Παιδαγωγική*. Θεσσαλονίκη: Εκδόσεις Κυριακίδη, 32014.

-Κογκούλης, Ι. *Το παιδί και ο έφηβος στη λατρευτική ζωή της Ορθόδοξης Καθολικής Εκκλησίας : -Συμβολή στη λατρευτική αγωγή-*. Θεσσαλονίκη: Εκδόσεις Κυριακίδη, 2017.

-Κομνηνού, Ι. *Η Χριστιανική Αγωγή στον 21o αιώνα - Θεωρία και Πράξη - Τόμος Α΄*. *Θεωρίες μάθησης, μοντέλα διδασκαλίας, Αναλυτικά Προγράμματα, διδακτικές προσεγγίσεις.* Αθήνα: ΕΛΛΗΝΟΕΚΔΟΤΙΚΗ, 2018.

-Κομνηνού, Ι. *Η Χριστιανική Αγωγή στον 21o αιώνα - Θεωρία και Πράξη - Τόμος Β΄*. *Εικονικό περιβάλλον μάθησης και διδασκαλίας στην πλατφόρμα Microsoft Office 365.* Αθήνα: ΕΛΛΗΝΟΕΚΔΟΤΙΚΗ, 2018.

-Κομνηνού, Ι. *Η Χριστιανική Αγωγή στον 21o αιώνα - Θεωρία και Πράξη - Τόμος Γ΄*. *Ευρωπαϊκά και διεθνή εκπαιδευτικά προγράμματα.* Αθήνα: ΕΛΛΗΝΟΕΚΔΟΤΙΚΗ, 2018.

-Κουκουνάρας – Λιάγκης, Μ. Επιστήμες της Παιδαγωγικής και Πρώτη Εφηβεία. Συμβολή στη διδακτική μεθοδολογία της Θρησκευτικής Εκπαίδευσης. Gutenberg, 2015.

-Kron, Fr. *Βασικές Γνώσεις Παιδαγωγικής Επιστήμης*. Επιμέλεια-Πρόλογος: Αλιβίζος Σοφός. Μετάφραση: Παναγιώτα Ψαλλίδα. Αθήνα: Ίων, 2012.

-Ματσαγγούρας, Η. *Θεωρία και πράξη της Διδασκαλίας. Η σχολική τάξη. Χώρος-ομάδα-πειθαρχία-μέθοδος*. Αθήνα: Γρηγόρη, 2005.

-Ματσαγγούρας, Η. Διδακτικά Εγχειρίδια: Κριτική Αξιολόγηση Γνωσιακής, Διδακτικής και Μαθησιακής Λειτουργίας. Στο: *Συγκριτική και Διεθνής Εκπαιδευτική Επιθεώρηση*, 7(2006): σσ. 60-92.

-Ματσαγγούρας, Η. *Η Διαθεματικότητα στη σχολική γνώση. Εννοιοκεντρική Αναπλαισίωση και Σχέδια Εργασίας*. Αθήνα: Γρηγόρη, 22006.

-Ματσαγγούρας, Η. *Θεωρία και Πράξη της Διδασκαλίας. τ. Β’. Στρατηγικές Διδασκαλίας. Η Κριτική Σκέψη στη Διδακτική Πράξη*. Αθήνα: Gutenberg, 2007.

-Ματσαγγούρας, Η. & Χέλμης, Σ. Παραγωγή Εκπαιδευτικού Υλικού στην Εκπαίδευση: Θεωρητικές Παραδοχές και Τεχνικές Προδιαγραφές. Στο: Ψαλλιδά, Β. (Επιμ.), *Πανελλήνιο Συμπόσιο – Σχεδιασμός και Παραγωγή Παιδαγωγικού Υλικού για την Περιβαλλοντική Εκπαίδευση* (σσ. 63-106). Αθήνα: Λιβάνης, 2003.

-Μητροπούλου, Β. Εκπαιδευτικές Τεχνολογίες στο σύγχρονο σχολείο. Εφαρμογές στη Θρησκευτική Αγωγή. Θεσσαλονίκη: Ostracon Publishing, 2014.

-Μητροπούλου, Β. / Στογιαννίδης, Αθ. *Θεωρίες Μάθησης και Αγωγής*. Θεσσαλονίκη: Ostracon Publishing, 2015.

-Μητροπούλου, Β. *Κοινωνικοπολιτισμικές Θεωρίες Μάθησης. Προτάσεις Εφαρμογής στη Διδακτική Πράξη με χρήση Η/Υ*. Θεσσαλονίκη: Ostracon Publishing, 2015.

-Μητροπούλου, Β. *Οι Τεχνολογίες της Πληροφορίας και των Επικοινωνιών στη Διδακτική του Μαθήματος των Θρησκευτικών*. Θεσσαλονίκη: Ostracon Publishing, 2015.

Ξωχέλλης, Παν. Δ. Εισαγωγή στην Παιδαγωγική. Θεμελιώδη Προβλήματα της Παιδαγωγικής Επιστήμης. Θεσσαλονίκη: Αφοί Κυριακίδη Εκδόσεις Α.Ε., 82015.

-Περσελής, Εμμ. *Πίστη και χριστιανική αγωγή : η θεωρία των σταδίων ανάπτυξης της πίστης του James W. Fowler*. Αθήνα: Γρηγόρης, 2005.

-Περσελής, Εμμ. *Χριστιανική αγωγή και σύγχρονος κόσμος: θέματα θεωρίας και πράξη της χριστιανικής αγωγής*. Αθήνα: Αρμός, 1994.

-Περσελής, Εμμ. *Σχολική θρησκευτική αγωγή: μελετήματα*. Αθήνα: Γρηγόρης, 1998.

-Porzelt, B. *Grundlinien Biblischer Didaktik.* Bad Heilbrunn: Julius Klinkhardt, 2012.

-Πυργιωτάκης, Ι. Ε. *Εισαγωγή στην Παιδαγωγική Επιστήμη*. Αθήνα: Πεδίο, 2011.

-Ράντζου, Μαρία. Η συγγνώμη και η συγχώρηση στη διαπροσωπική επικοινωνία των εφήβων και η ελληνορθόδοξη παιδεία. Θεσσαλονίκη: Εκδόσεις Κυριακίδη, 22015.

-Ρεράκης, Ηρ. *Θεολογικά μαθήματα του ελληνικού σχολείου και κοινωνική ένταξη του μαθητή*. Θεσσαλονίκη: "Εκδόσεις Δέσποινα Σφακιανάκη" - Μαρία Χομσίογλου, 2018.

-Ρεράκης, Ηρ. *Διδακτική των Θεολογικών Μαθημάτων στο Ελληνικό σχολείο*. Θεσσαλονίκη: "Εκδόσεις Δέσποινα Σφακιανάκη"- Μαρία Χομσίογλου, 2015.

-Ρεράκης, Ηρ. / Πεπές, Ευάγγελος. *Θεολογική παιδεία και εκπαιδευτική τεχνολογία*. "Εκδόσεις Δέσποινα Σφακιανάκη"- Μαρία Χομσίογλου, 2016.

-Σακελλαρίου, Μ. / Ζεμπύλας, Μ. / Πέτρου, Α. (επιμ.). *Ηθική και εκπαίδευση: Διλήμματα και προοπτικές*. Αθήνα: Κριτική, 2010.

-Σταυριανός, Κυριάκος. *Η νηπιακή ηλικία του ανθρώπου κατά τους Πατέρες της Εκκλησίας και τους εκκλησιαστικούς συγγραφείς*. Αθήνα: Εκδόσεις Γρηγόρη, 2003.

-Τσανανάς, Γ. / Μπάρλος, Α. *Θρησκευτικά Β’ Γυμνασίου. Καινή Διαθήκη. Ο Ιησούς Χριστός και το έργο του.* Αθήνα: Παιδαγωγικό Ινστιτούτο.

-Στογιαννίδης, Αθ. (Επιμέλεια, Εισαγωγή, Μετάφραση, Σχόλια). *Μάθημα Παιδείας, Πολιτισμού και Έμπνευσης. Ατενίζοντας το μέλλον της Θρησκευτικής Εκπαίδευσης στην Ευρώπη.* Θεσσαλονίκη: Εκδόσεις Κυριακίδη, 2018.

-Στογιαννίδης, Αθ. *Η διδακτική ανάλυση στα σχολικά εγχειρίδια του μαθήματος των Θρησκευτικών: Εμπειρική έρευνα με εφαρμογή της Γεωμετρικής Διδακτικής Ανάλυσης (Ge.Di.An.)*. Θεσσαλονίκη: Εκδόσεις Κυριακίδη, 2014.

-Στογιαννίδης, Αθ. *Η Διδακτική του Συμβόλου. Προσεγγίσεις στη Θεωρία της Διδασκαλίας του Μαθήματος των Θρησκευτικών*. Θεσσαλονίκη: Εκδόσεις Κυριακίδη, 2016.

-Στογιαννίδης, Αθ. *Μελετήματα Σχολικής Παιδαγωγικής και Διδακτικής του Μαθήματος των Θρησκευτικών Α΄*. Θεσσαλονίκη: Εκδόσεις Κυριακίδη, 2017.

-Στογιαννίδης, Αθ. *Μεταμοντέρνο και Ορθόδοξη Χριστιανική Αγωγή. Ένας διάλογος με τους Jean-Franacois Lyotard, Wolfgang Welsch και Gianni Valttimo*. Θεσσαλονίκη: Εκδοτικός Οίκος Αδελφών Κυριακίδη, 2003.

-Στογιαννίδης, Αθ. *Φιλοσοφία της παιδείας και χριστιανισμός. Μια στοχαστική περιδιάβαση στα ανθρωπολογικά μονοπάτια της ορθόδοξης και της προτεσταντικής θρησκευτικής παιδαγωγικής*. Θεσσαλονίκη: Εκδοτικός Οίκος Αδελφών Κυριακίδη, 2013.

-Υπουργείο Παιδείας, Έρευνας και Θρησκευμάτων. Ινστιτούτο Εκπαιδευτικής Πολιτικής. *Νέο Σχολείο. Πρόγραμμα Σπουδών στα Θρησκευτικά Λυκείου (ΦΕΚ 2105/19-6-2017)*. *Οδηγός Εκπαιδευτικού.* Αθήνα 2017.

-Υπουργείο Παιδείας και Θρησκευμάτων. Ινστιτούτο Εκπαιδευτικής Πολιτικής. *Νέο Σχολείο. Οδηγός Εκπαιδευτικού στα Θρησκευτικά Δημοτικού-Γυμνασίου.* Αναθεωρημένη έκδοση. Αθήνα 2014.

#### -Stogiannidis, A. (2015). Perspektiven Orthodoxer Religionspädagogik- und didaktik in Griechenland. In: Theo-Web. Zeitschrift für Religionspädagogik, 13. Jahrgang, Heft 2, (64-74). URL: www.theo-web.de/zeitschrift/ausgabe-2014-02/10.pdf

-Stogiannidis, A. *Leben und Denken. Bildungstheorien zwischen Theosis und Rechtfertigung. Eine Untersuchung zum Verhältnis von Evangelischer und Orthodoxer Religionspädagogik*. Münster: LIT-Verlag, 2003.

**-**Stogiannidis, A. Grundlegung einer modernen Religionsdidaktik der Öffentlichkeit und die Frage nach der Identitätsbildung. Problematische Elemente in den neuen Curricula für den Religionsunterricht in Griechenland. *Zeitschrift für Pädagogik und Theologie*, 4 (2015): σσ. 328-336.

**-**Stogiannidis, A. Der Bildungsbegriff in der Orthodoxen Religionspädagogik Eine theologische und Schulpädagogische Betrachtung. In: *Religionspädagogische Beiträge*, Heft 72 (2015): σσ. 56-66.

-Stogiannidis, A. Perspektiven Orthodoxer Religionspädagogik- und didaktik in Griechenland.*Theo-Web. Zeitschrift für Religionspädagogik*, 13. Jahrgang, Heft 2 (2015): σσ. 64-74. URL: www.theo-web.de/zeitschrift/ausgabe-2014-02/10.pdf

-Zimmermann, M. / Zimmermann R. (Hg.). *Handbuch Bibeldidaktik.* Tübingen: Mohr Siebeck, 2013.

**\* \* \***

1. Σημειωτέον ότι κάθε βιβλικό κείμενο εμπεριέχει την πρόθεση του συγγραφέα (intentio auctoris), του έργου καθεαυτού (intentio operis) και του αναγνώστη/ακροατή του (intentio lectoris). είναι ταυτόχρονα τρία πράγματα: α) ιστορία (History/ *Her*story [Document]), β) φιλολογικό είδος (Story) και γ) θεολογική πραγματεία (λόγος περί του Θεού και του ανθρώπου/λαού). Σήμερα στη Φιλολογία γίνεται διάκριση μεταξύ ακροατή-*παρατηρητή* και ακροατή-*κοινωνού* μέσω μετοχής στο ποτάμι της παράδοσης, όχι μόνον μέσω του «κοινού νου» ή της απόκτησης «συγγένειας» με τον συγγραφέα αλλά και της μετάληψης του «νου του Χριστού» που επικαλείται ο απόστολος Παύλος. [↑](#footnote-ref-1)
2. Η εικόνα προέρχεται από τον G. Lohfink, *Bibel Ja – Kirche Nein. Kriterien richtiger Bibelauslegung*, Urfeld 2004, 17. [↑](#footnote-ref-2)
3. Αυτή διατυπώθηκε από τον O. Cullmann (*La Foi et Culte dans l’ Eglise Primitive*, Neuchâtel, 1963, 36) και υιοθετήθηκε από το Γ. Ρηγόπουλο*, Η περί Μεσσίου Πίστις των Ερημιτών του Khirbet Qumran,* (Διδ. Διατριβή), Εν Αθήναις, 1967, 10-11, υποσ. 2. [↑](#footnote-ref-3)